Қуръон ўқувчининг фазилати — KUKALDOSH.UZ\n07.02.2018 / - Қуръон ва тажвид\nҚуръон ўқувчининг фазилати\nҚуръони карим Аллоҳ таолонинг муборак Каломи ўлароқ қадри баланд, тиловати ибодат бўлган энг улуғ каломдир. Шунга кўра, уни севиш, ўрганиш, тарқатиш, маъноларини ўзлаштириш ва бошқаларга ўргатиш ўзига хос фазилат бўлиб, Расулуллоҳ жаноблари орқали бу шарафли амалларга Аллоҳ таолонинг алоҳида ажр-мукофотлари ваъда қилинган. Аллоҳ таоло марҳамат қилади:\nАйтинг: «Аллоҳнинг фазли ва раҳмати билан, бас, (албатта), шулар сабабли (мўминлар) шодлансинлар! У тўплаган нарса (бойлик)ларидан яхшироқдир*.\nЮнус сураси 58-оят.\n* Бу оятда Аллоҳнинг икки улуғ неъмати зикр қилинаётир. Бири – фазлу карами, яъни Ислом дини. Иккинчиси – раҳмати, яъни Қуръони карим. Ҳадиси шарифда айтиладики, кимга Аллоҳ таоло Ислом дини ва Қуръон илмини насиб этган бўлса-ю, у камбағалман деб нолиса, Аллоҳ то қиёмат кунигача унинг икки кўзи ўртасига (пешонасига) фақирлик тамғасини босиб қўяр.\nИбн Аббос (рз.а.), Ҳасан Басрий ва Қатода (рҳ.а.)лар оятдаги “Аллоҳнинг фазли” – ислом. “Унинг раҳмати” – Қуръон, деб тафсир қилганлар. Абу Саид ал-Худрий (рз.а.) эса, Аллоҳнинг фазли – Қуръон, Унинг раҳмати – Қуръонга аҳл бўлишдир, деган. Бундан бошқача тафсирлар ҳам мавжуд. Бақара сураси 269-оятда марҳамат қилинади:\nУ Ўзи хоҳлаган кишиларга ҳикмат (пайғамбарлик ёки Қуръон илмини) беради. Кимга (мазкур) ҳикмат берилган бўлса, демак, унга кўп яхшилик берилибди. Бундан фақат оқил кишиларгина эслатма олурлар.\nҲазрати Пайғамбаримиз Муҳаммад соллаллоҳу алайҳи ва саллам саҳобаларга Қуръон омонатини етказар эканлар, унинг хизматида камарбаста бўлишга ҳам жиддий аҳамият берганлар, саҳобаларни бу ишга ўзига хос гўзал услубларбилан тарғиб қилганлар, қизиқтирганлар. Ул зотнинг қорилар фазилати ҳақида жуда кўп ҳадислари бор. Ҳадисларни диққат билан ўқиб чиқар экансиз, қалбингизда беихтиёр Қуръон ва унинг аҳлларига нисбатан кучли муҳаббат ва ҳавас, уни ёдлашга ҳиммату-ғайрат, бошқаларга ўргатишга қудрату-шижоат, бу шарафли амаллар учун берилажак ажр-мукофотларга ишонч ва умид уйғонса, ажабмас. Айниқса, бу ҳадисларда Қуръон хизматида камарбаста бўлиб турган аҳли илмларни янада руҳлантириб, рағбатлантирувчи маънолар борки, кишини яна ҳам завқ-шавқ билан хизмат қилишга ундайди. Зотан, бу ҳадисларнинг барчаси, айнан Расулуллоҳ соллаллоҳу алайҳи ва салламнинг ўзлари аҳли Қуръонларга берган ҳушхабарларидир! Инсонларнинг энг улуғи, Қуръон билимдони, фасоҳату балоғатда мислсиз Расулуллоҳ жаноблари айнан бу кишилар ҳақида қуйидаги ҳушхабарларни билдирганлар:\nУсмон розияллоҳу анҳудан ривоят қилинди: «Набий соллоллоҳу алайҳи ва саллам дедилар: «Сизларнинг энг яхшингиз Қуръонни ўрганган ва ўргатганингиздир».\nИмом Аҳмад ва олти тўплам эгалари ривоят қилган.\nАйюб ибн Мусодан ривоят қилинди: «Муҳаммад ибн Каъб Қуразийдан эшитдим, у шундай деди: «Мен Абдуллоҳ ибн Масъуд розияллоҳу анҳунинг: «Росулуллоҳ соллаллоҳу алайҳи ва саллам: «Ким Аллоҳнинг Китобидан бир ҳарф ўқиса, унга бир ҳасана бор. Ҳасана эса ўн баравардир. Мен «алиф лам мим» битта ҳарф, демайман. Балки, «алиф» бир ҳарф, «лам» бир ҳарф, «мим» бир ҳарф!» дедилар», деяётганини эшитганман».\nУмар розияллоҳу анҳу дедилар: «Ҳой! Албатта, Набийингиз соллаллоҳу алайҳи ва саллам: «Албатта, Аллоҳ бу Китоб билан баъзи одамларни юксалтиради, бошқаларни пастлатади», деганлар».\nИмом Муслим ва Ибн Можа ривоят қилган.\nАбу Саъид розияллоҳу анҳудан ривоят қилинади: «Росулуллоҳ соллаллоҳу алайҳи ва саллам дедилар: «Парвардигор азза ва жалла: «Кимни Қуръон ва менинг зикрим мендан сўрашдан машғул қилиб қўйса, унга сўраганларга берадиганимнинг афзалини бераман», дейди. Аллоҳ каломининг бошқа каломларга нисбатан фазли Аллоҳнинг махлуқотларига нисбатан бўлган фазли кабидир!»\nАбу Мусо Ашъарий розияллоҳу анҳудан ривоят қилинди: «Росулуллоҳ соллаллоҳу алайҳи ва саллам дедилар: «Қуръон ўқийдиган мўмин бамисоли утружжа, ҳиди ҳам ширин, таъми ҳам ширин. Қуръон ўқимайдиган мўмин эса бамисоли хурмо, ҳиди йўғу, таъми ширин. Қуръон ўқийдиган мунофиқ бамисоли райҳон, ҳиди ширину, таъми аччиқ. Қуръон ўқимайдиган мунофиқ эса басмисоли ҳанзала, ҳиди йўқ, таъми ҳам аччиқ» .\n(Бир ривоятда «мунофиқ» сўзи ўрнида «фожир» сўзи қўлланган).\nИмом Аҳмад, Бухорий, Муслим, Абу Довуд, Термизий, Насоий ва ибн Можа ривоят қилган.\nФурқон сураси 63-оятда марҳамат қилинади:\nРаҳмоннинг (суюкли) бандалари ерда камтарона юрадиган, жоҳил кимсалар (бемаъни) сўз қотганда «Саломатлик бўлсин!» деб жавоб қиладиган кишилардир.\nШу оятдан бошлаб 76-оятгача мустаҳкам иймон ва чин ихлосли солиҳ мўминларнинг яхши сифатлари мадҳ этилган. Гарчи, улар тавсиф шаклида зикр этилган бўлса-да, барча мўмин-мусулмонлар уларни илоҳий тавсия, ҳатто, буйруқ сифатида қабул қилишлари лозимдир.\nРасулуллоҳ соллаллоҳу алайҳи васалламнинг хулқлари Қуръон эди. Қуръон ҳофизи бўлишдек неъмат берилган ҳар бир инсон ҳам у зот соллаллоҳу алайҳи васалламдан ибрат олиб, Қуръоний хулқ билан хулқланиши лозим. шунингдек, улар бошқалардан фарқли ўлароқ, ибодат ва бошқа барча солиҳ амалларда илғор бўлишлари лозим.\n“Тажвид” луғатда яхшилаш, сифатли қилиш маъносини англатади. Истилоҳда эса, Қуръоний сўзларни тўғри, хатосиз ўқиш “тажвид” дейилади.\nТажвид қоидаларига амал қилиш ҳар бир мукаллаф (ақлли ва балоғатга етган) эркак ва аёлга фарздир. Зеро, бу ҳақда Пайғамбаримиз Муҳаммад (соллаллоҳу алайҳи ва саллам) “Қуръон ўқиган ҳар бир кишига тажвидга амал қилиш фарздир”, деганлар.\nҚуръони каримни тиловат қилиш фазилати


Фарзандларимизга Рамазон шукуҳини билдирайлик! - Fitrat.uz\nБош саҳифа / Мақолалар / Фарзандларимизга Рамазон шукуҳини билдирайлик!\nФарзандларимизга Рамазон шукуҳини билдирайлик!\nAprel 17, 2020\tФарзандларимизга Рамазон шукуҳини билдирайлик!da fikr bildirishni o'chirish 84 Кўришлар\nАзизлар, биз Рамазонга тайёрмизми? Кўпчилик Рамазонга тайёрланиш деганда, ифторлик ва саҳарлик учун керакли таомларни олишни ўйлайди. Бир нарсани унутмайлик! Шайтон алайҳи лаъна Рамазон ойида ўзининг кишанланишини яхши билади. Шунинг учун у Рамазонга тайёрланаяпти, ушбу ойнинг фазилатидан бенасиб бўлишимиз учун, бизларни луқмамизни булғашга ҳаракат қилади, ичкилик, ҳаром ишлар билан алдайди. Чунки битта ҳаром луқма кирган жасаддан, қирк кун ибодат қабул бўлмайди. Шайтон Рамазонга тайёрланаяпти. Бизчи, Ражаб ва Шаъбон ойлари Рамазонга тайёргарлик қиладиган ойлар эди, фойдалана олдикми?\nРамазон ойига фақат озиқ-овқат эмас, руҳий тайёргарлик қилиш керак. Бу ойда Қадр кечаси яширинган бўлиб, минг ойдан яхши кечани фазилатидан насибадор бўлиш бахти бор. Рамазон ойи дуолар ижобат бўладиган, Аллоҳнинг раҳматига, мағфиратига эришадиган, жасадларимизни дўзахдан озод қиладиган ой.\nШундай улуғ ойда ҳам дуолари қабул бўлмайдиган инсонлар бор. Улар Аллоҳга ширк келтирган, ота-онасига оқ бўлган, силаи раҳм, қариндошлик ва қўшничилик алоқасини узганлардир. Шундай дуоси қабул бўлмайдиган инсонлардан бўлиб қолмайлик.\nРамазон ойида ҳам ароқ ичувчи инсонлар бор. Дунёни арзимас матосини деб, дуоси қабул бўлмайдиган, Аллоҳ раҳмат назари билан қарамайдиган инсонлардан бўлиб қолмайлик. Рамазонгача имконимиз бор, кибрга берилмасдан истиғфор айтиб, аразлашганлардан розилик сўраб, доим дуолари қабул бўладиган инсонлардан бўлишимиз керак.\nҲовли ва атрофимизни турли чиқиндилардан тозалашимиз лозим. Фарзандларимизга Рамазон шукуҳини билдиришимиз, уйга меҳмон келишини кутгандек тайёрланишимизлозим. Чунки Рамазон ойи Қуръон нозил бўлган ой, Раҳмат ойи, жами фаришталар ер юзига тушадиган ойни покизалик билан кутиб олишимиз керак. Аллоҳ покликни яхши кўради. Аллоҳнинг раҳмати пок жойга тушади. Қалбимизни, атрофимизни поклаб дуо қилсак иншаАллоҳ дуоларимиз қабул бўлади.\nРамазон ойи юртимизга Аллоҳнинг раҳматини олиб келсин, дунёга келган вабо мусибатга Ўзи кифоя қилсин. Беморларга шифои комил берсин. Барчамизни Ўзини раҳматига лойиқ қилсин. Юртимиз учун хизматда турган азизларимизга Аллоҳ куч-қувват ёрдам берсин.\nОхангарон туман «Четсув» жоме масжиди имом ноиби Улугов. Б\nАввалги Экстремистик оқимлардан сақланайлик\nКейинги Китоб билим булоғи\nMart 11, 2017\t10,429


Ҳарбий йўналишга ҳужжат топширган абитуриент яна 5та йўналишни танлаш имконига эга – ДТМ\nЖамият 17:19 / 06.07.2020 3545\nДавлат тест маркази бошқарма бошлиғи Диёрбек Қўчқоров АОКАдаги брифингда маълум қилишича, олий ҳарбий таълим муассасаларига ҳужжат топшираётган абитуриентларда қўшимча 5та йўналишни танлаш имконияти бор. Умумий тарзда эса абитуриент 6та йўналишни танлаши мумкин.\n«Ҳужжатлар қабул қилингач, олий ҳарбий таълим муассасаларига ўқишга кириш тест синовлари ҳам республика олий таълим муассасаларига ўтказиладиган тест синовлари билан бир вақтда номзодлар ўзлари танлаган ҳудудларда ўтказилади», деди Диёрбек Қўчқоров.\nШунингдек, ҳарбий хизматчиларнинг фарзандлари учун бериладиган тавсияномаси мавжуд абитуриентларда ҳужжат топширишда имтиёз борлиги ҳақида маълумот кўринмаса, тавсиянома берган вазирлик ёки идора билан боғланиш талаб этилади.\n«Ногиронлиги бўлган шахслар, кўзи ожизлар, ҳарбий қисм қўмондонлиги тавсияномаси ёки чет тили сертификатига эга абитуриентлар рўйхатдан ўтишда имтиёзларини ўзлари киритади.\nAгар абитуриентда бошқа турдаги имтиёзлар бўлса, бу имтиёзлар тегишли вазирлик ва идоралардан олинган маълумотлар асосида автоматик тўлдирилади. Рўйхатдан ўтаётганда имтиёз мавжуд эмас, деган маълумот кўринса, унда абитуриент тавсиянома берган вазирлик ёки идорага мурожаат қилиши керак бўлади», дея ДТМ расмийсининг сўзларини келтирмоқда Kun.uz мухбири.


Грузия табиий офатда нобуд бўлганлар учун мотам тутмоқда\n12 май 2021, Тошкент вақти: 20:42\nТбилисидаги қутқарувчилар, 2015 йилнинг 14 июни.\nГрузия ҳукумати Тбилисида рўй берган ва камида 13 киши ҳаётига зомин бўлган тошқиндан сўнг 15 июнни мотам куни, деб эълон қилди.\nТабиий офат оқибатларини бартараф қилиш учун бугун Грузия пойтахтида иш куни бекор қилинди. Душанба куни Тбилисида фақат тошқин оқибатларини бартараф қилиш билан шуғулланаётган ташкилотларгина ишлаши айтилмоқда.\nОзодлик мухбирининг Тбилисидан хабар беришича, 13 июндан 14 июнга ўтар кечаси шаҳар марказидан ўтувчи Вере дарёси бўрон натижасида тошиб кетган ва шаҳар марказида транспорт тизимини ишдан чиқарган. Натижада камида 13 киши нобуд бўлган, 50 чоғли киши жароҳатланган, 24 киши бедарак кетган.\nТошқин ўнлаб уйларни шикастлаган, электр тармоқларини ишдан чиқарган, ҳайвонот боғи ишини фалажлаган. Табиий офат пайтида қафасдан қочган йўлбарс, арслон ва бўри каби йиртқичларнинг бир қанчаси тутилган, аммо яна қанча ҳайвон очиқда қолаётгани ҳозирча номаълум. Тбилиси расмийлари ваҳший ҳайвонларнинг ҳамма тутилгунича шаҳарликларга уйдан чиқмасликни маслаҳат бермоқдалар.\nГрузия президенти Георгий Маргвелашвили тошқинда нобуд бўлганларнинг оила аъзоларига таъзия изҳор қилди ва тиклаш ишлари зудлик билан бошланишини ваъда қилди.\nДастлабки ҳисоб-китобларга кўра, табиий офат шаҳарга камида 18 миллион долларлик зиён етказган.


ИЖТИМОИЙ ТАРМОҚЛАРГА ТОБЕЛИК – КАСАЛЛИК\nAsosiy > Yangiliklar > ИЖТИМОИЙ ТАРМОҚЛАРГА ТОБЕЛИК…\n“Ахборот асри” деган ном билан кираётган янги юз йилликда ахборот воситаларидан бири ҳисобланмиш интернетнинг шиддат билан ривожланиб, янги-янги тармоқлар пайдо қилаётганини ҳаммамиз кўриб, билиб турибмиз. Шулардан бири “ижтимоий тармоқ” бўлиб, мухлислар орасида энг қулай, энг оммабоп мулоқот тизимига айланганидан хабардормиз.\nХўш, “ижтимоий тармоқ” дегани нима маънони билдиради? Бу тушунча аслида 1954 йилда пайдо бўлиб, ҳозирги маъносидан тубдан фарқ қилган. Ижтимоий тармоқ тушунчаси – бир-бирини танийдиган, фикри бир жойдан чиқадиган одамлар гуруҳи, деган маънони англатади.\nXXI аср ижтимоий тармоқ тушунчаси янги мазмун-моҳият касб этди. Компьютер техникаси билан боғлиқ ҳолда тармоқда 1971 йилда электрон почта пайдо бўлди. Тараққиёт ўз навбатида, яхшилик-эзгуликка ҳам, ёмонлик-ёвузликка ҳам хизмат қила бошлади. Натижада 1991 йилдан бошлаб тармоқ оммавий равишда жаҳон “ўргамчак тўри”га айланди.\nҲозирги вақтда дунё аҳолисининг 3 миллиардга яқин қисми ижтимоий тармоқлар аъзоси экан. Маълумтоларга кўра, уларнинг 78 фоизи тармоқда чоп этиладиган янгиликларга таянар экан. Ғаразли мақсадларни кўзлаган кимсалар бундан унумли фойдаланишга ҳаракат қилишмоқда. Натижада ёт ғоялар, ёвуз тавсиялар таъсирида дунёда вояга етмаганлар орасида содир этилаётган жиноятларнинг сони 26 фоизга ошган.\nЮқоридагилардан кўриниб турибдики, ёвуз ниятларда ташкил этилган турли гуруҳлар, интернет тармоқлар, жумладан, ижтимоий тармоқ ёшлар ва ўсмирларнинг онгини заҳарламоқда. Ҳийла-найрангларга ўралган тарғиботларини кучайтириб, қарашлари ҳали тўлиқ шаклланиб улгурмаган ёшларни чинакам ўргимчак тўридек ўз домига тортмоқда. Натижада улар ўртасида ўз жонига қасд қилиш, руҳий зўриқишлар туфайли касалликка чалиниш ҳолатлари учрамоқда. Энг хавфлиси, вақтини доимий равишда компьютер қаршисида ўтказаётган одамларда “ижтимоий тармоқларга тобелик” касаллиги келиб чиқаяпти.\nИжтимоий тармоқлар замон талаби, тараққиёт маҳсули сифатида дунёга келган янгича мулоқот усулидир. Унинг яхши ва ёмон томонларини ҳаётда кўриб турибмиз. Шу сабали ундан юз ўгириш, ёппасига қоралаш ёки бутунлай воз кечиш ҳеч қандай фойда бермайди. Қолаверса, интернет тармоқларининг бир қатор фойдали томонларини ҳам эътироф этиб турибмиз.\nЭндиги вазифамиз шундан иборатки, ҳозиргидек мураккаб шароитда интернет оламининг улкан ютуқлари билан бирга одамзотга таҳдид солаётган маънавий хуружларни ҳам назардан қочирмаслик зарур. Буни ҳаммага, биринчи навбатда, ёшларимизга чуқур тушунтирмоғимиз, уларнинг онгида миллий қадриятлармиз, улуғ аждодларимиз меросини қадрлаш ҳиссини тарбияламоғимиз талаб этилади. Шу билан биргаликда, айнан мана шундай замонда барчамиз, қолаверса, ҳар биримиз катта масъулият ҳамда ҳушёрлик билан яшашимиз ва ишлашимиз шарт эканлигини унутмайлик.\nРеспублика Маънавият тарғибот\nмаркази Боёвут тумани бўлими раҳбари\nSahifaning so`nggi yangilangan sanasi: 7.12.2017, Payshanba


Mediascope: Россияда Телеграмдан фойдаланиш йилига чорак қисмдан ортиқроқ кўрсаткичга ўсди | Futura – ҳаммаси ахборот технологиялари, маркетинг ва стартаплар ҳақида Mediascope: Россияда Телеграмдан фойдаланиш йилига чорак қисмдан ортиқроқ кўрсаткичга ўсди – Futura – ҳаммаси ахборот технологиялари, маркетинг ва стартаплар ҳақида\n16 dekabr 17:04\nMediascope: Россияда Телеграмдан фойдаланиш йилига чорак қисмдан ортиқроқ кўрсаткичга ўсди\nОктябрда ушбу иловадан 9,3 миллион одам фойдаланган, бир йил олдин бу кўрсаткич 7,2 миллион эди.\nMediascope тадқиқот компанияси 2018 йилнинг октябрь ойида аҳолиси 100 мингдан ортиқ бўлган Россия шаҳарларидаги 12-64 ёшдаги Телеграм мобил иловасининг фойдаланувчилари бўйича маълумотларни тақдим этди. Ушбу маълумотлар РБК каналида маълум қилинди.\nТелеграм иловасига ҳар куни 3,4 миллион фойдаланувчи киради. 2017 йил октябрда улар 2,2 миллион эди.\nУларнинг ойига ўсиш кўрсаткичи 27 %га ўсди, яъни 7,2 миллиондан 9,3 миллионга.\n2018 йил апрель ойининг ўрталарида Роскомнадзор Россияда Телеграмни ёпиб қўйди. Москванинг Таганский суди компания ФСБга фойдаланувчиларнинг ёзишмаларини расшифровка қилиш учун калитларни беришдан бош тортиб Россия қонунчилигини бузди деб топди.\nWant create site? Find Free WordPress Themes and plugins.Павел Дуров Роскомандзор реестрига киритилган Telegram Messenger LLP компанияси фаолиятини тўхтатишга ариза берди. Бу ҳақда «Корреспондент.net» хабар бермоқда. Фото: Facebook / Павел Дуров Мазкур ариза Буюк Британия юридик шахслари реестрида 2018 йил 19 декабрида қайд этилган, реестр сайтида эса 2019 йил 4 январда пайдо бўлди. Компания фаолияти тўхтатилишининг […]\n11 yanvar 13:49\nTelegram фаолиятида яна муаммолар кузатила бошланди\nWant create site? Find Free WordPress Themes and plugins.Жаҳоннинг айрим давлатлари, жумладан, Ўзбекистонда ҳам бугун Тошкент вақти билан соат чамаси 18:00 лардан бошлаб Telegram мессенжери фаолиятида узилишлар кузатила бошлаган. Мессенжер ишида бундай узилишлар Россия пойтахти Москва шаҳри, Украинада, Германия, Бенилюкс давлатлари, Италияда ҳам кузатилган. Соат 20:00 лардан бошлаб мессенжер ишида жонланиш кузатилган. Telegram мессенжери асосчилари […]\n8 noyabr 14:42\nДуров Telegram Desktop’да ёзишмаларни кўриш имкони борлиги ҳақидаги маълумотни рад этди\nWant create site? Find Free WordPress Themes and plugins.Павел Дуров Telegram мессенжерида гўёки бошқа ёзишмаларни ўқиш имконини берадиган камчилик борлиги ҳақидаги хабарларни рад этиб чиқди. Бу ҳақда мессенжер яратувчиси ўз каналида маълум қилди. «Россия оммавий ахборот воситалари томонидан мавжуд бўлган камчилик ҳақида яна бир хабар. Техник жиҳатдан, камчилик ҳақида билдирилган фикр шундай хулоса беради: «Агар […]\n31 oktyabr 20:13\n«Fortune»: Дуров рус Цукерберги эмас\nWant create site? Find Free WordPress Themes and plugins.«Telegram» асосчиси Павел Дуров «Fortune» журнали тузган «40 ёшгача бўлган энг нуфузли инсонлар» рўйхатига киритилди, деб ёзмоқда «Russian.rt.com». Дуров 25-ўриндан жой олган. «Уни рус Марк Цукерберги дейишади, бироқ қолипларни олиб ташлаш фурсати етди — Дуровнинг шахсий натижаларини тан олиш керак», — дея унинг профилида кўрсатилган. Маълум бўлишича, бу рўйхатда […]\n21 iyul 11:17\nLamborghini Россияда рекорд миқдорда автомобиль сотди\n30 yanvar 16:56\nTelegram’нинг янгиланган iOS-иловасида қандай афзалликлар бор?\nWant create site? Find Free WordPress Themes and plugins.Оммабоп ва қулай Telegram мессенжерининг Apple мобил қурилмаларига мўлжаллаб чиқарилган клиенти янгиланди. Унинг айни дамдаги – 5.0.16 (606) талқинида бир қатор янги имкониятлар тақдим этилган. iOS учун янгиланган Telegram’да қуйидаги ўзгаришлар амалга оширилган: «Оқимли» аудио ва видео жорий этилган. Яъни, иловада тўлиқ юкланиб бўлишини кутмасдан, исталган қўшиқни […]\n12 noyabr 11:09\nTelegram мессенжерида анимацияланган стикерлар пайдо бўлди\nWant create site? Find Free WordPress Themes and plugins.Telegram мессенжерининг Android ва iOS платформаларига мўлжалланган иловаларига анимацияланган стикерлар қўшилди, деб RusBase нашри. Энг қизиғи, анимацияланган стикерлар статик стикерларга қараганда камроқ хотирани эгаллайди. Уларнинг ҳажми тахминан 20-30 Кб. Стикерлар сониясига 60 та кадр частотаси билан акс эттирилади. Ҳозирча 9 та тўпламдаги ҳаракатланадиган стикерлар мавжуд. Бундай стикерларни […]\n8 iyul 10:44\nЎзбекистондаги Телеграм каналлар сохта фойдаланувчилардан «тозаланмоқда»\nWant create site? Find Free WordPress Themes and plugins.Сўнгги кунларда жаҳон бўйлаб айрим машҳур, «миллионер» Телеграм каналлардаги обуначилар сони кескин камайиб кетиши кузатилмокда. Бундан Ўзбекистондан туриб юритиладиган ва халқ ўртасида оммалашган айрим Телеграм каналлар ҳам мустасно эмас. Буни Телеграм каналлар ҳақидаги статистик маълумотларни кузатиб борувчи Telegram Analytics сайтида кўриш мумкин. Бир муддат аввал Осиёнинг жанубий қисмида […]\n26 iyul 12:04\nWant create site? Find Free WordPress Themes and plugins.«Artezio» компанияси 20 дан ортиқ мессенжерларни таҳлилдан ўтказди. Уларнинг орасидан хавфсизлик талабига жавоб бера оладиган фақат 8 таси танлаб олинди. «Тор рўйхат»га «Telegram» ҳам кирди, бироқ у биринчи ўринда эмас. Биринчи ўринда — хавфсизлик талабларига энг яхши жавоб берган «Signal» мессенжери. Ишончлилик ва хавфсизлик тестини ўтказишда маълумотларни шифрлаш […]\n27 noyabr 12:04\nТелеграм геочатлар ва яқиндаги одамлар билан контактларни алмашиш имкониятини ишга туширди\nWant create site? Find Free WordPress Themes and plugins.Янгиланган Телеграм иловасида геочатлар, яқиндаги одамлар билан контактларни алмашиш ва контактларни телефон рақамисиз қўшиш имконияти пайдо бўлди. Бу тўғрида компаниянинг блогида хабар берилмоқда. Телеграм месенжеридаги “Контактлар” панелида “Яқиндаги одамларни топиш” опцияси пайдо бўлди. Бу опцияга тегиб, мазкур бўлимни кўраётган инсонлар рўйхатини кўриш мумкин. Янги версияда энди контактларни […]\n24 iyun 11:49\n“Beeline”дан виртуал ёрдамчи Telegram-bot\nWant create site? Find Free WordPress Themes and plugins.2019 йил 24 май, Тошкент. “Beeline” мижозлар билан дистансион алоқа имкониятларини кенгайтиради ва машҳур Телеграм мессенжери платформасида расмий чат бот ишга туширилишгани ҳақида эълон қилади. У қулай ва тушунарли интерфейсга эга бўлиб, хизматлар ҳақида керакли маълумотларни фойдаланувчиларга тақдим эта олади. Компания янги алоқа каналларининг барча техник имкониятларидан […]\nТадбиркорнинг 6 та молиявий хатоси\nҲайдовчилик гувоҳномаси йўқолса, нима қилиш лозим?


Тошкентда қурилиши тугалланмаган жомеъ масжидида ёнғин...\n08.02.2020 23:55 0 2577\nФото: Тошкент шаҳар ФВБ матбуот хизмати\nБугун, 8 февраль куни соат 18:39 да Тошкент шаҳри, Олмазор туманида жойлашган қурилиши тугалланмаган «Сирож-Солиҳ» жомеъ масжидида ёнғин келиб чиққан. Ёнғин натижасида масжид ички ва шифт қисмининг 60 кв.м майдони ёнган.\nЁнғин-қутқарув жанговор бўлинмалари манзилга соат 18:46да етиб борган ва кўрилган тезкор чоралар натижасида ёнғин соат 19:39да бартараф этилган ҳамда масжиднинг 150 кв.м майдони сақлаб қолинган.\n«Ёнғин натижасида ҳалок бўлган ва жабрлаганлар йўқ. Ёнғин сабаблари ва ёнғиндан келтирилган моддий зарар миқдори аниқланмоқда», дейилади Тошкент шаҳар ФВБ хабарида.\nШОШИЛИНЧ: Тармоқда Тошкент шаҳридаги Қорақамиш 2/3 мавзесида қурилаётган янги масжидда ёнғин чиққани хабар қилинмоқда #ozodlik #uzbeekistan #masjid #tarmoq #tashkent\nПубликация от Ozodlik Radiosi (@ozodlikradiosi) 8 Фев 2020 в 7:00 PST\nёнғин Тошкент шаҳри жоме масжиди\nЖамият 17/03, 17:24\nЖаҳонгир Ортиқхўжаевга янги ўринбосар тайинланди


Ихтисослаштирилган мактабларга ўқувчи қабул қилиш тартиби ўзгарди\nЎзбекистонда ихтисослаштирилган умумтаълим мактабларига ўқувчилар бундан буён 2-синфдан эмас, балки 5-синфдан, мактаб-интернатларга эса 5-синфдан эмас, балки 7-синфдан қабул қилинади.\nХалқ таълими вазирлиги маълумотига кўра, бундай тартиб “Айрим фанлар чуқур ўрганиладиган давлат умумтаълим муассасаларининг ихтисослаштирилган синфларига, давлат ихтисослаштирилган умумтаълим муассасаларига ўқувчилар қабул қилиш тартиби тўғрисидаги низом”га киритилган ўзгартиш ва қўшимчаларда кўзда тутилган.\nЯнги тартибга мувофиқ, ихтисослаштирилган синфларга ҳужжатлар бундан буён ҳар йили 1–30 июнь кунлари қабул қилинади. Аввал бу муддат 1-30 июль этиб белгиланганди.\nНизомга киритилган ўзгартишлар ортидан ихтисослашган мактабларга саралаш танловлари эндиликда Давлат тест маркази томонидан ўтказиладиган бўлган. Олдинлари бу иш мактаб комиссияси томонидан амалга оширилган.\nҚайд этилишича, саралаш натижаларига кўра бундан буён ихтисослаштирилган умумтаълим муассасаларига баллар кетма-кетлиги бўйича (аввал 70 фоиздан юқори бўлса) белгиланган квотага мувофиқ қабул қилинади.


Ўзбекистон 2020 йилга бориб қўлда пахта теришни 30% га камайтиради\nБугун Тошкентда очиладиган XII Халқаро ўзбек пахта ва тўқимачилик саноати кўргазмаси материалларидан келиб чиққанда, пахтачиликда ва умуман қишлоқ хўжалиги ишлаб чиқаришида манбаларни тежайдиган технологияларни ва универсал машиналарни татбиқ этиш ҳисобига Ўзбекистон 2020 йилга бориб қўл меҳнатини тахминан 30% га камайтирмоқчи, деб хабар қилишмоқда маҳаллий ОАВ лар.\nБунда мамлакат сув заҳираларининг тежалишини ҳозирги кўрсаткичларга нисбатан 15-20% гача етказиш, уруғларга кетадиган ҳаражатларни – 30-35% гача ва ёқилғи-мойлаш материалларига кетадиган ҳаражатларни – 20-25% гача камайтириш режалаштирилмоқда. Ўз навбатида бу қишлоқ хўжалиги маҳсулотлари таннарҳининг камайишига ва фермерлар даромадларининг ошишига олиб келади. Ўзбекистонда 2012 йилда қишлоқ хўжалик соҳасини модернизация қилишнинг, уни техник ва технологик жиҳатдан янгилашнинг беш йилга мўлжалланган давлат дастури қабул қилинган эди.\nҲужжатга асосан соҳадаги қўл меҳнати улушини камайтириш ва механизациялаш ҳамда инновацион технологияларни қўллашни рағбатлантириш бўйича бир қатор комплекс чора-тадбирлар ишлаб чиқилган. Хусусан, дастур томонидан янги техника ва технологик ускуналарнинг 60 дан зиёд турларини, шу жумладан вертикал-шпинделли пахта териш машиналарини ишлаб чиқаришни ташкил этиш кўзда тутилган.\nДиққатга сазовор томони шундаки, республикадаги кўпчилик пахта навлари машина теримига мўлжалланган. Бундай селекцияларнинг экин майдони ҳар йили ортиб боради ва яқин келажакда уларни 1 миллион гектаргача етказиш режалаштирилган. Ўзбекистон Қишлоқ ва Сув Хўжалиги Вазирлиги маълумотларига қараганда, 2020 йилга бориб пахта хом-ашёсининг 80% ини пахта териш машиналари йиғиб оладиган бўлади.


ЎЗБЕКИСТОН РЕСПУБЛИКАСИ ОЛИЙ СУДИОЗОДЛИК УМИДИ ҲАЁТГА ЎХШАЙДИ from\nОЗОДЛИК УМИДИ ҲАЁТГА ЎХШАЙДИ\nАтрофи баланд симтўсиқли девор билан ўралган бу масканда фақат осмонга қарай оласан. Ва яна хаёлан эркин қуш бўлиш, қалбан севганларингни, айниқса, болангни истаганча соғиниш мумкин.\nБошқа ҳамма нарса, ҳар бир ҳаракатни эркин амалга ошириш тақиқланади. Бу ерга маҳкум этилганларнинг бари, жорий этилган қатъий тартибга бўйсунишга мажбур.\nТабиатан ҳур яшашни истайдиган инсон боласи борки, бундай вазиятга тушса, фақат озодлик орзуси билан кун санайди…\nАёллар колониясидаги катта залга тўпланган хотин-қизларнинг юзларига, нигоҳларига разм солиб, шундай фикрлар кечди дилимдан. Қорни тўқ, усти бут бўлса ҳам нурсизлашиб кетган бу чеҳралар эркин яшашнинг буюк бир неъмат эканини англатади кўрган кишига.\nТўғри, ҳаётда ҳар ким қилмишига яраша жазо топади. Аммо қўлимиздаги бешта бармоқ бир хил бўлмаганидек, одамлар ҳам турфа хил. Хато қилишга мойил ёки билмай адашганлар учраб туради. Бироқ, улар ҳам одам. Уларни на йўқотиб бўлади, на воз кечиб. Шунинг учун ҳам доно халқимиз адашганни кечириш ҳикматини яратган.\nБаъзан айримлар адашганлар ҳақида кескин фикр билдириб, уларни йўқотиш керак, дейишади. Лекин ҳаёт бир чархпалак янглиғ айланиб, бир кун келиб улар адашганлар ўрнида бўлиб қолмаслигига ким кафолат бера олади? Ўзи бўлмаса фарзанди ёки набираси шу кўйга тушмаслигига-чи?\nЗеро, бағрикенглик, кечиримлилик каби тушунчалар умуминсоний қадриятлардандир.\nДавлатимиз сиёсатида бундай инсонпарварлик тамойили кенгроқ акс этмоқда. Илгари озодликдан маҳрум этилганлар бир йилда бир марта бериладиган амнистия актини кутиб яшарди. Шунда ҳам бу умумий характердаги актнинг таъсир доираси унчалик кенг бўлмас, қисқа муддатга, енгилроқ жиноят содир этганларга нисбатан қўлланилар эди.\nҲозир эса қилмишидан пушаймон бўлиб, хатосидан тўғри хулоса чиқарган маҳкумларни афв этиш ҳақида йилига бир неча марта Президент фармони эълон қилинмоқда.\nБундан ташқари, Ўзбекистон Республикаси Олий суди ва Ўзбекистон Хотин-қизлар қўмитаси ўртасида имзоланган ҳамкорлик меморандумга мувофиқ хотин-қизларни кафиллик асосида суд залидан озод қилиш ёки уларни қамоқдан озод қилиш чоралари кўрилмоқда. Мазкур меморандум шарофати билан жорий йилнинг ўтган даврида юз нафардан зиёд хотин-қиз колониядан озодликка чиқарилиб, оиласи бағрига қайтди.\nБунга эса давлатимиз раҳбари Шавкат Мирзиёевнинг жамиятда хотин-қизларга бўлган эътиборни кучайтириш бўйича қўяётган топшириқлари йўл очмоқда.\nЖиноятга қўл урган аёл жазо олгани билан фарзандларининг қаровсиз қолаётгани, бу эса бошқа нохуш ҳолатларни келтириб чиқараётгани учун ҳам уларни оиласига қайтариш чоралари кўрилаётир. Зотан, аёллар жиноятчилиги замирида уларнинг ижтимоий-иқтисодий муаммолари вақтида ҳал этилмаётгани ётибди. Мутасаддилар зиммасига эса ана шу муаммоларга ечим топиш, адашаётганларни тўғри йўлга солишдек масъулият юкланган.\nТошкент вилоятининг Зангиота туманида жойлашган аёллар колониясидаги навбатдаги тадбирда Ўзбекистон Республикаси Бош вазирининг ўринбосари, Республика Хотин-қизлар қўмитаси раиси Элмира Боситхонова аёлнинг ўрни оилада, фарзандлари ёнида эканига урғу берди. Улардан айро тушишнинг ўзи катта жазо аёл учун. Шунинг учун ҳам қилмишидан пушаймон аёлларимизни имкон қадар оиласига қайтариш, уларга тўғри йўлни топишда кўмаклашиш чораларини кўряпмиз. Лекин озод бўлаётган опа-сингилларимиз бу имкониятни суиистеъмол қилмаслиги керак. Улар шунга қарамай яна жиноят йўлини танласа, ҳозирги хайрли ишларга соя солган бўлади.\nТадбир доирасида Олий суд раисининг ўринбосари Холмўмин Ёдгоров раислигида суд мажлиси бўлиб ўтди.\nЎта оғир жинояти учун озодликдан маҳрум қилиш жазосига ҳукм қилинган маҳкума аёлларнинг Олий судга назорат тартибида берган шикоятлари бўйича ўтказилган суд жараёнида қилмишидан чин кўнгилдан пушаймон бўлган, тузалиш йўлига ўтган 14 нафар аёлга оид иш кўриб чиқилди.\nМаълум бўлишича, уларнинг кўпчилиги гиёҳвандлик воситалари савдоси билан боғлиқ жиноятларни содир қилган бўлса, айримлари фирибгарлик учун судланган.\nСамарқандлик Шоҳида исмли аёл героин гиёҳвандлик воситасини сотаётганда қўлга олинган ва 13 йил 6 ой муддатга озодликдан маҳрум этилган. Аёлнинг 11 йилдан ортиқроқ умри панжара ортида ўтган. Эллик ёшни қаршилаган бу аёлнинг қилмишидан пушаймонлиги, соғлиги ёмонлашгани сабаб унга тайинланган жазо енгилроғига алмаштирилди.\nЖазо муддатини ўтаб бўлгани инобатга олиниб, озодликка чиқарилди.\nОзод этилганини эшитиб, аёл беихтиёр кўзига ёш олди. Берилган имкон учун миннатдорчилик билдирди.\n– Ёлғизгина қизимнинг меҳримсиз улғайгани мени кўпроқ азоблади, – деди Шоҳида опа биз билан суҳбатда. – Ҳатто унинг оқ либос кийиб турмушга чиққанини ўз кўзим билан кўриш насиб қилмади. Она учун бундан оғирроқ жазо йўқ. Ўшанда арзимаган пулга қизиқиб шу ишга қўл урган бўлсам, бунинг оқибати миллионлаб пулга сотиб олиб бўлмайдиган бахтимдан мени мосуво қилишини англамаган эканман. Ҳали яна 2 йилу 2 ой ўтиришим керак эди бу ерда. Шукрки, аризам инобатга олиниб, эртароқ уйга қайтяпман. Бунинг учун бу имконни берганлардан миннатдорман. Тез кунларда қизим она бўлади. Шундай пайтда унинг ёнида бўламан. Ишонсангиз, бу ерда ҳатто яна икки кун қолинг, дейишса, бунга кўнмайдиган аҳволдаман. Шунинг учун бугун менга жуда катта туҳфа берилди, деган ўйдаман. Бундан кейин фақат ҳалол меҳнат қилиш ниятидаман.\nСиз озод этилдингиз!…\nБу сўз ҳар сафар янграганда иши кўриб чиқилган аёл бирдан йиғлаб юборар, залда ўтирганлар эса бу сўзлар шарафига қарсак чалишни канда қилмасди. Берилиб қарсак чалса, ўзига тезроқ навбат етиб келадигандек, шу сўзни шарафласа, бу ўзига ҳам насиб қиладигандек умидланарди, бошқалар.\nҲаётда инсонлар турли умидлар билан яшайди. Фақат ОЗОДЛИК УМИДИ – ҲАЁТга жуда ўхшаш экан. Ахир эндигина туғилган чақалоқнинг бирдан чинқириб йиғлаши аслида ҲАЁТ билан юзлашиш севинчи эмасми?\nОзодлик умиди ижобати ҳам ана шу севинч каби, у ҳам йиғлатади.\nБироқ, бу иккинчи севинчни топишдан кўра, ўша севинч ичра, яъни тўғри ва ҳалол, эркин яшамоқ тотлироқ.\nҲеч кимни озодликка зор қилмасин!


Кредит-модуль тизими талабаларга хизмат кўрсатишда қандай қулайликларни яратади ёхуд “регистратор офис” имкониятлари – TDIU\n2020.10.28 13:12 Izohlar: 719 Yoqdi: 810\nТаълимдаги ислоҳотлар келажакда катта самаралар беришини ривожланган мамлакатлар тажрибаси яққол исботлаб турибди. Шу боис давлатимиз раҳбари томонидан ҳам ушбу соҳа ривожига жиддий аҳамият қаратилган ҳолда, бу масалага барча куч-имкониятлар сафарбар этилмоқда.\nПрезиденимизнинг 2019 йил 8 октябрдаги Фармони билан Ўзбекистон Республикаси олий таълим тизимини 2030 йилгача ривожлантириш концепцияси тасдиқланди.\nОлий таълимни ривожлантиришга қаратилган мазкур бош концепцияда яқин истиқболда республикадаги камида 10 та олий таълим муассасасини халқаро эътироф этилган ташкилотлар (Quacquarelli Symonds World University Rankings, Times Higher Education ёки Academic Ranking of World Universities) рейтингининг биринчи 1000 та ўриндаги олий таълим муассасалари рўйхатига киритишга эришиш мақсад этиб белгилаб қўйилди. Ушбу вазифани амалга ошириш борасида олий таълим муассасалари томонидан “Йўл харитаси” ишлаб чиқилиб, асосий эътибор таълимнинг мазмунини тубдан ўзгартириш, иш берувчилар талабидан келиб чиқиб кадрларни тайёрлаш, профессор-ўқитувчиларнинг илмий фаоллигини яна кўтариш, хорижий талабалар ва педагог-ўқитувчиларнинг дарс беришларини таъминлашга қаратилмоқда.\nХорижий олий таълим муассасаларининг ўқув, ўқув-услубий ва илмий тадқиқот соҳалари ривожланишини таъминлашга хизмат қилиб келаётган илғор тажрибалари, хусусан кредит-модуль тизимига ўтиш билан боғлиқ амалий ишлар бошлаб юборилди. Республикамизда фаолият юритаётган 30 дан ортиқ олий таълим муассасаларида 2020/2021 ўқув йилидан биринчи курс талабаларининг янги тизим, яъни таълимни бошқаришнинг кредит-модуль тизими асосида таҳсил олишлари учун барча ўқув-услубий, ташкилий масалалар муҳайё этилди. Жумладан, ушбу тизим асосида олий таълим даргоҳларида талабаларга хизмат кўрсатишнинг энг қулай ҳамда самарали механизми — “регистратор офис”лар ташкил этилмоқда.\nҲозирги кунда кредит-модуль тизими жорий қилинмаган аксарият маҳаллий олий ўқув юртларида таълим жараёнини уюштириш ҳамда талабаларнинг мурожаатлари билан ишлаш масалалари ОТМнинг бир нечта ички тузилмалари томонидан алоҳида амалга оширилади. Масалан, талабага ўқиш жойидан маълумотнома керак бўлса, у одатда деканат эшигини тақиллатади. Ўқув шартнома тўлови масаласи бўйича эса маркетинг ёки молия бўлимига югуради. Диплом иловаси нусхаси ёки дипломини олиш учун кадрлар бўлими ёки яна деканат эшиги олдида сарғайиб туришига тўғри келиши мумкин. Талаба бирор-бир имтиҳондан қолиб кетган бўлса, қайта имтиҳон учун у яна деканат ёки ўқув бўлими эшигига боради. Бунда талабанинг мурожаати қай даражада кўриб чиқилиши ўша бўлимлардаги масъул ходимнинг вақтига ва баъзида эса, унинг кайфиятига ёки танишлигига боғлиқ. Университетнинг талабалар билан муносабатлари бу тарзда ташкил этилганлиги кўп ҳолатларда сансалорлик ҳамда коррупцияга ҳам йўл очади. Ўз ишини вақтида битишини хоҳлаган талаба тегишли бўлимга ҳеч бўлмаса битта “плитка шоколад” билан кириши бу йиллар давомида шаклланган “анъана” десак, хато бўлмайди. Аслида, бундай хизматларнинг барчаси талабаларга тезкор тарзда, ҳеч қандай миннатсиз ва таниш-билишсиз амалга оширилиши керак бўлган хизмат турлари сирасига киради.\n«Регистратор офис» қандай вазифаларни бажаради?\nТаълимнинг кредит-модуль тизимини “регистратор офис”сиз тасаввур қилиб бўлмайди. Эндиликда талаба ҳар ўқув йили ва семестр бошида ўз ўқув дастурини шакллантириш имкониятига эга бўлмокда. Талабалар танлов фанларига рўйхатдан ўтиши ёки уларни ўзгартиришни, асосан онлайн тарзда амалга оширса-да, маълумотларни онлайн қайд этиш, уларни мувофиқлаштириб турувчи тузилмага эҳтиёж туғилади. Бундан ташқари, талаба муайян фан бўйича имтиҳондан йиқилиб, уни қайта топшириши ёки фанни қайта ўқишига тўғри келса, бундай мурожаатлар кимга, қай тарзда берилади деган саволлар туғилади. Ва ниҳоят талаба муайян фандан олган баҳосидан норози бўлиб апелляция ҳуқуқини амалга оширмоқчи бўлса, бундай мурожаатларни қабул қилиш, қайд этиш ҳамда йўналтирувчи тузилмага зарурат пайдо бўлади. Буларнинг барчаси маълум маънода марказлашган маълумотлар базасига эга бўлиш ва уларни бошқаришни тақозо этади.\nPивожланган давлатлар университетлари амалиётида бу каби хизматларнинг аксарияти “регистратор офис” томонидан амалга оширилади. “Registrar’s office” университетдаги ўзига хос бўлинма ҳисобланиб, у университет талабаларига ўқишга қабул қилинган кундан бошлаб, ўқишни битиргунга қадар таълим жараёни билан боғлиқ барча маъмурий масалада тўғридан-тўғри хизмат кўрсатувчи марказлашган маъмурий тузилмадир. Айрим олий таълим муассасаларида ушбу тузилмани яна “талабалар хизмати” (student services), “талабалар хизмати нуқтаси” (student service point) деб ҳам аташади.\n“Регистратор офис”ни, бошқача айтганда, олий таълим муассасасинини “ягона дарчаси” дейиш ҳам мумкин Ҳозирги кунда мамлакатимиз ҳукумати томонидан аҳоли билан ишлашда “ягона дарча” амалиёти қанчалик қулайлик ва ижобий натижалар олиб келаётган бўлса, олий ўқув юртларида ҳам “регистратор офис”нинг ташкил этилишидан ҳам шундай натижалар кутиш мумкин. Яъни ушбу тузилма ОТМ асосий хизматларини талабаларга бир жойдан туриб, тезкор, самарали ва шаффоф тарзда амалга ошириш ниятини яратади.\nТалабаларга тезкор сифатли хизмат кўрсатиш\n“Регистратор офис” оркали талабаларга қуйидаги хизматлар амалга оширилади:\n— бўлғуси талабалар ва уларнинг яқинларига ОТМдаги дастурлар ҳақида маълумот бериш (Orientations);\n— ўқишга қабул қилинган талабаларни қайд этиш (Enrollments);\n— ўқув дастуридаги ўқув йили ёки семестр фанларига рўйхатдан ўтказиш (Course registrations);\n— талабаларнинг фанлар бўйича баҳо ва кредитларини қайд қилиш (Grade registration);\n— талабаларга ўқиш жойидан маълумономалар бериш (Confirmation letters);\n— талабаларга битирув дипломи ва диплом иловаларини тақдим этиш (Transcripts & diplomas);\n— талабалар учун стипендия ва молиявий ёрдам кўрсатиш (Processing financial aid applications);\n— талабаларнинг ўқиш шартнима тўловларини қабул қилиш (Processing tuition fee payments);\n— университетнинг академик режасини ишлаб чиқишни мувофиқлаштириш (development of academic calendars);\n— университетнинг дастур каталогларини ишлаб чиқиш жараёнини мувофиқлаштириш (overseeing course catalogue development);\n— талабалар ва ўқув дастурлари бўйича статистик маълумотларни юритиш ҳамда шаффоф тарзда чоп этиш.\nХуллас, “регистратор офис”га талабалар юқорида белгиланган барча масала бўйича мурожаат қилади. Ушбу тизим мавжуд ОТМда талабалар ўқув маскани раҳбарияти ёки факультет декани қабулига ҳар хил маъмурий саволлар билан мурожаат қилишларига ҳожат қолмайди. Деканатнинг ҳам ўзининг энг муҳим вазифалари билан шуғулланишига имконияти бўлади. Бу тизимда талабага ҳам университетда ўз ўқиши билан боғлиқ масалалар бўйича, асосан дарс аудиториялари, кутубхона ва “регистратор офис”дан бошқа жойга мурожаат қилишига эҳтиёж туғилмайди. Улар деканат, маркетинг бўлими ёки бошқа бўлимларнинг эшиги ёнида ўз илтимоси жавобини кутиб, вақтини беҳудага совурмайди. Ҳозирги кунда эса биргина деканат мисолида оладиган бўлсак, бу ерда айнан талабалар билан ишлаш учун масъул ходимлар ажратилмаган бу каби мурожаатларни одатда деканатда фаолият юритаётган котибалар бўш вақтларида амалга оширади. Бу тизим яна ОТМда майда коррупция элеменлари шаклланишига ҳам сабаб бўлади.\n“Регистратор офис” АҚШ, Канада ҳамда Европанинг деярли барча университет, коллеж ва баъзи ҳолатларда ҳатто мактабларида ҳам ташкил этилган. Америка ҳамда Англия олий таълим масканларида бу бўлим даставвал талабалар баҳоларини ягона жойда сақлаш ва уни тартибга солиш мақсадида очилган бўлса, кейинчалик унинг вазифалари кенгайтирилган.\n“Регистратор офис” ҳар томонлама қулай, бир пайтнинг ўзида бир нечта талабага хизмат кўрсатиши мумкин бўлган шароитларга эга бинода жойлашиши керак. Бундан ташқари, унда электрон тизим интеграциялашуви жуда яхши йўлга қўйилган бўлиши шарт. Чунки талабалар мурожаатлари, асосан электрон тарзда ҳал этилади.\nБундан ташқари, кўпгина ОТМда ҳалигача талабалар баҳоларини рейтинг дафтарчасига қайд этиб бориш тизими мавжуд. Аслида, талаба онлайн режимда ўз академик карьерасини кузатиб борадиган ягона электрон база бўлиши зарур. Европа, Америка ва Осиёнинг кўплаб ривожланган мамлакатларида бу ишлар ягона марказлашган бўлим томонидан амалга оширилади. Яхши университет деганда ўзининг кучли профессор-ўқитувчилари ёрдамида таълимни тўғри йўлга қўйиш билан бирга, талабаларга яратилган қулайликлар ҳам назарда тутилади.\nҚисқача айтадиган бўлсак, “регистратор офис”нинг ташкил этилиши университетда маъмурий бошқариш тизимининг янада шаффофлашувига, талабалар мурожаатларининг тезкор ва сифатли кўриб чиқилишига хизмат қилади. Зеро, талабанинг ОТМга киришдан асосий мақсади, бу — билим олиш. Унинг вақти маъмурий муаммолар билан боғлиқ югур-югурларга, сансалорликларга сарф бўлмаслиги керак.\nТошкент давлат иқтисодиёт университети ректори,\n«Халқ сўзи» газетаси, 2020 йил\n27 октябрь, 226-сон


Aллoмa Муҳaммaд Aввoмa билaн суҳбaт: Таҳсил, таълиф ва ижозалар ҳақида (иккинчи қисм) | Azon.uz - Ахборот-таҳлилий портал\n1544 20:28 28.05.2020\n– Бaъзи китoблaрингизни яxширoқ тушунилиши учун нимaлaрни тaвсия қилaсиз?\n– Бу xусусдa “Aсaрул ҳaдиси шaриф” китoбимнинг бaъзи бир жoйлaридa ёзиб ўтдим. У eрдa шундaй ёзгaнмaн: “Илм, фикр, қaрaш вa aмaлдa биз oлимлaримизнинг мaнҳaжидa бўлишимиз зaрур. Биз дoимo aввaл ўтгaн (сaлaф) имoмлaримизнинг йўлидaн юрaмиз. Янги нaрсaлaрдaн таъсирлaнмaймиз”. Янa шу китoбдa зaмoндoш oлимлaр ҳaқидa ёзгaн гaплaримни эслaймaн: “Зaмoнaвий тaдқиқoтчилaрнинг тўғрилaри қaдимги имoмлaримизнинг дaстурxoнидaги қoлдиқлaрдир. Xaтoлaри эсa ўзлaригa oиддир. Шунинг учун ҳaм биз илмни қaдимги имoмлaримизнинг aсaрлaридaн oлишимиз кeрaк”.\n“Имoм aл-Ирoқий бу ҳaқидa шундaй дeгaн… ибн Ҳaжaр шундaй дeгaн… Нaвaвий бундaй дeгaн…” бу мeн aйтмoқчи бўлгaн гaпимнинг сaнaдидир. Aйтмoқчи бўлгaн гaпимни мeн бу имoмлaримизнинг қaрaшлaри билaн қуввaтлaяпмaн. Зaмoнaмиз oлимлaрдaн нaқл қилгaн гaплaрим жудa oздир.\nТoлиби илмлaргa диққaтилaрини имoмлaримизнинг йўлигa-усулигa қaрaтишлaрини тaвсия қилaмaн. Улaмoнинг сaнaди/тaбaқaси қaнчa қaдимги улaмoгa тaянсa, шунчa яxшидир. Aбдуллoҳ ибн Мaсъуд рoзияллoҳу aнҳу шундaй дeрдилaр: “Ўтгaн, aсл вa сoф бўлгaнгa нaзaр сoлинг”. Муҳaддислaр ҳaр дoим oлий сaнaд учун ғaйрaт кўрсaтгaн. Сaнaди узaя бoшлaгaнидa aндишa қилa бoшлaгaн. Илм ҳaм шундaй, қaнчa қaдимги бир имoмдaн нaқл қилсaк, ўшa нaқл шу қaдaр яxши бўлaди, қуввaтли бўлaди.\n– Бирoр бир сaбaб туфaйли ёзгaн китoблaрингиз бoрми?\n– Бор, бу – “Aсaрул ҳaдиси шaриф”дир. Ўзимнинг вaтaнимдa экaнлигимдa бундaй қaршиликлaргa кўп гувoҳ бўлдим. Бу китoбнинг муқaддимaсидa бир ёш тўқувчи йигит ҳaқидa эслaб ўтдим. Ёш тўқувчи… имoмлaр иxтилoф қилгaн бир мaсaлa ҳaқидa мeн билaн тoртишиш учун кeлди. Туя гўштини eгaн инсoнни тaҳoрaти бузилгaн-бузилмaгaнлиги ҳaқидaги мaсaлa… Бутун уммaти Муҳaммaд туя гўшти eгaнидa тaҳoрaтини янгилaши кeрaклигини дaъвo қилaётгaнди. Имoм Aбдулҳaй Лaкҳнaвий дeйиш кeрaк бўлгaн жoйдa, Лaкҳнaвий дeрди, ибн aл-Ҳумoмдaн бир нaрсa нaқл қилaётгaнидa, ибн Ҳaммaм дeрди.\nБир oлимни исмини тўғри тaлaффуз қилoлмaгaн oдaм бизгa ўз қaрaшлaрини ўргaтaрди. Бу бeбoшлик юртимнинг ёшлaри учун бир китoб ёзишимгa туртки бўлди. Aввaл бир кoнфeрeнциядaги нутқ эди. Мaдинaи мунaввaрaгa кeлгaнимдa буни тўлдириб бир китoб ҳoлигa кeлтирдим.\nИлм сoҳaсидaги бу бeбoшлик, ҳaддини билмaслик, бир нeчa китoб ўқиб oлиб, улaмoлaргa тил тeккизишлик мeни вa бaъзи бoққa улaмoлaрни китoб ёзишимизгa туртки бўлди.\nБoшқa китoблaрнинг ёзилиш сaбaби кeнгрoқ: Суннaтнинг aсoсий мaтнлaри, мaсaлaн, кутуби ситтaдaн ҳeч бир китoб шу вaқтгaчa устидa илмий тaҳқиқ вa тaдқиқ билaн нaшр қилинмaди. “Сaҳиҳ Буxoрий”ни Булoқ бoсмaси жудa ҳaм қиймaтли, лeкин “сaмoъ қaйдлaри” (ҳaдисни aйтгaн вa уни эшитгaн oлимлaрнинг зaнжири) вa сaнaд исбoтлaри қaeрдa? Шу сaбaбдaн суннaт китoблaрини тaҳқиқидaн ҳaм кўпрoқ тaвсиқ қилишни xoҳлaймaн. Буни “Сунaни Aбу Дoвуд”нинг муқaддимaсидa ҳaм aйтиб ўтгaнмaн. “Сунaни Aбу Дoвуд” aҳли суннaнинг учинчи aсл мaнбaси бўлишигa қaрaмaсдaн уни тaҳқиқ, тaдқиқ вa тaвсиқ қилинмaгaни унгa дoғ бўлиб турaрди. Aллoҳ тaoлo мeнгa лутф кўрсaтди. Aммo бу уриниш бу ишнинг бoшлaниш сaвиясидa. Чунки бу билaн биргa oлий бир тaвсиқ кeрaк бўлaди. Энди бoшқa тaҳқиқ қилинмaйди, мaқсaдимиз тaвсиқ қилишдир. Тaвсиқ қилишни бир нeчa услуб вa мeтoдлaри бoр. Бaъзи китoблaрнинг устигa “фaлoнчи тaҳқиқ вa тaвсиқ қилди” дeйилaди, лeкин илмий бир тaҳқиқ вa тaвсиқини кўрoлмaймиз. Шунинг учун ҳaм тaвсиқ қилишни xoҳлaймaн. Шундaй бир тaвсиқ қилaйинки муҳaққaқ, мувaссaқ вa мaзбут бўлсин…\nМусулмoн ҳaм, номусулмoн ҳaм, ким бўлишидaн қaтъий нaзaр, суннaт китoблaрини ўқигaнидa улaргa эътимoди oшишини xoҳлaймaн. Мисoл учун Сaлoҳиддин Aйюбийнинг ўғли Султoн Aҳмaд ўз шaйxи ибн Тaбaрзoдгa ўқиб бeргaн “Сунaни Aбу Дoвуд” нусxaсигa қaрaймaн. У eрдa – мисoл учун – тўрт ҳaрфдaн ибoрaт бўлгaн бир кaлимaнинг зaбти бeрилaди. Бу тўрт ҳaрфнинг учтaсини бир xил зaбт қилaркaн, бир ҳaрфини эсa икки шaклдa бeрилaди. Мaнa шу икки xил зaбт билaн бeрилиши суннaтнинг қaнчaлaр дaқиқ, мaзбут вa улaмoлaрдaн ишoнчли тaрздa нaқл қилингaнигa мeни янa бир бoр ишoнчимни oрттирaди. Бу нaрсa илмдaн ҳaм кўпрoқ иймoний мaсaлaдир. Ҳадис китoблaри мeнинг иймoнимни мустaҳкaмлaйди. Aкс ҳoлдa “Сунaни Aбу Дoвуд”нинг муқaддимaсидa aйтгaн жaмoa тaрқaлмaс эди: Улaр ҳукумдoрнинг oлдигa бoриб тoртишувни бoшлaйдилaр… “Сиз бу ҳaдисни Буxoрийдa бoрлигини aйтаяпсиз. Бунгa қaй дaрaжaдa ишoнчингиз кoмил?\nБaлки бир ҳaдис ҳoфизи Бухoрийнинг мaтнидaн бир ҳaдисни ўқийди, ҳoшиясидa бир ҳaдис ёзилгaн… Бoшқa бир ҳaдис ёзувчи кeлaди, китoбнинг чeтидaги (ҳoшиясидaги) ҳaдисни Буxoрийгa қўшaди. Сиз эсa туриб: “Бу ҳaдисни Буxoрий ривoят қилгaн”, дeйсиз! Ҳa, бундaй эҳтимoл бўлиши мумкин. Aммo фaлoн имoмгa ҳaрфмa ҳaрф ўқилгaн, фaлoн имoмдaн ривoят қилингaн, ҳaр йигирмa сaҳифaдa aлбaттa бир “бaлoғaт қaйди” (рoвийнинг ҳaдис имoмлaридaн бири бўлгaн шaйxигa сaҳиҳ ҳoлдa eтиб бoргaн ҳaдислaрни иснoдини зикр қилмaсдaн ривoят қилгaнлигини билдириш) бўлгaн бир ҳaдисни ўқиб тaсҳиҳ қилиб нaшр қилишни xoҳлaгaнимиздa бу эҳтимoл бутун шубҳaлaрни вa ифтирoлaрни тaрқaтиб юбoрaди.\nСуннaт китoблaрини зoбт қилиш aҳaмиятини кўрсaтaдигaн, “Aсaрул-ҳaдиси-шaриф” китoбидa эслaб ўтгaн бир ҳoдисaни, aйтиб ўтсaм… Aбдулaзиз Уюнус-Сууд рoҳмaтуллoҳи aлaйҳ aйтиб бeргaн эдилaр. Мeн шaxсaн ўзлaридaн эшитгaн эдим. Устoзимиз уйлaрининг oлдидa қурилгaн мaсжиддa пeшин нaмoзи бoшлaнишини кутиб ўтирaрдилaр. Шу пaйт бир киши кeлaди. Нaмoз вaқти киргaндa, муaззин aзoнни: “Aллoҳу Aкбaрoллoҳу Aкбaр”, дeб бoшлaйди. (яъни, aйтишдa “рo”нинг ҳaрaкaтини фaтҳa қилaрди.) Ҳaлиги кeлгaн oдaм эсa: “сeн aзoнни xaтo aйтаяпсaн. Бидъaт иш қилаяпсaн?”, дeб муaззинни урушa бoшлaбди. Aбдулaзиз Уюнус-Сууд рoҳмaтуллoҳи aлaйҳ: “Xaтoси вa бидъaти нимa экaн?” дeб сўрaйдилaр. Муaззин янa aзoнни бoшқaтдaн вa aйни шaклдa aйтa бoшлaйди. Ҳaлиги oдaм янa эътирoз билдирaди. Устoзимиз янa сўрaдилaр: “қaeридa xaтo бoр? қaни бидъaт?”… шу пaйт ҳaлиги oдaм: “бу “Сaҳиҳи Муслим”дaги ҳaдисгa xилoф”, дeбди. Устoзимиз: “Сaҳиҳ Муслим”дaги ҳaдисгa кўрa қaндaй бўлaди?”, дeгaнлaридa, у oдaм: “Aллoҳу Aкбaру, Aллoҳу Aкбaру”, шaклидa дeбди. Устoзимиз: “Сaҳиҳ Муслим”ни устoзингиздa, устoзингиз устoзлaридaн тo имoм Муслимнинг ўзлaригaчa бўлгaн силсилaдa бўлгaн зoбтингиздaн oляпсизми, ёки “мaтбaa зoбти”дaн oляпсизми?”, дeб сўрaгaнлaридa у oдaм жим бўлиб қoлгaн экaн. Нaмoзни тугaтгaнлaридaн сўнг, устoзимизгa у oдaм Нoсириддин Aлбoний экaнини aйтишибди. Шундaй экaн бу oдaм ислoм дунёсидaги шуҳрaти вa ҳaдис илмидa мужтaҳид имoм (!) экaнлигини aйтишигa қaрaмaсдaн, матбaa зoбтигa эътимoд қилиб ривoятни вa aҳaмиятини идрoк қилмaгaн бўлсa, унгa тoбeъ бўлгaнлaрни ҳoлигa нимa дeйсиз?!\nИмoм Буxoрий вa имoм Муслимнинг “сaҳиҳ” китoблaрини имoмлaр ўқигaн ишoнчли нусxaлaри устидa тaҳқиқ вa тaвсиқ ишлaрини oлиб бoрсaк, шундaгинa, булaр aҳкoмгa дoир ҳужжaтлaримиз бўлaди. Суннaтгa тaъaллуқли бўлгaн шубҳa вa эҳтимoллaрнинг бaрчaси йўқoлaди. Шундaй экaн суннaт китoблaрини нaфaқaт тaдқиқи билaн, бaлким тaвсиқи билaн биргa нaшр қилишимиз кeрaк. Aсoсий суннaт мaтнлaримизнинг бугунги кундa бундaй бир ҳoлдa эмaслиги бaрчaмиз учун aйбдир. Ҳoзирдa биздa бoр бўлгaн энг гўзaл нусxaлaрдaн бўлгaн, “сaҳиҳи Буxoрий”нинг Булoқ бoсмaси устидa қилингaн ишлaр (тaвсиқ вa сaнaд исҳлaри) тўлиқ эмaс. Шунингдeк, “сaҳиҳ Муслим”нинг Истaнбул мaтбaaтул-Oмирa бoсмaси (Мeҳмeд Зиҳни Aфaнди тoмoнлaридaн нaшр қилингaн нусxa – тaрж.) қиймaтгa эгaдир, aммo буни ҳaм қaйси aсллaргa aсoслaниб нaшр қилингaнлигини билмaймиз. Буxoрийнинг Булoқ бoсмaси ҳaқидa ҳaм шу гaплaрни aйтишимиз мумкин. Бу биз, мусулмoнлaр учун, кaттa aйбдир.\nТаржимонлар: Муҳаммад Тақий ва Шавкат Мағфур\nШайх Муҳаммад Аввома Махсус аллома Мақолалар Илм\n1375 21:00 06.05.2021\nЖисмнинг роҳати билан илмга эришиб бўлмайди\n1157 12:00 16.03.2021\nКимлар Аллоҳ таолога етказувчи мақомда?\n1265 13:00 10.03.2021\n3575 19:50 30.05.2020


Кузминкида бўлиб ўтган оммавий муштлашувда қатнашгани учун ҳибсга олинган муҳожирлар сони 42 тага етди\nМоскванинг Кузминский суди “Кузминки” метро станциясида муҳожирлар ўртасида содир бўлган оммавий жанжалнинг 30 дан ортиқ иштирокчиларини маъмурий ҳуқуқбузарликда айбдор деб топди.\nСешанба ва чоршанба кунлари жами 42 нафар маҳбус айбдор деб топилди, уларнинг ҳар бири 15 кунлик маъмурий ҳибсга олинган, деди Интерфаксга суд матбуот котиби Карина Каленова.\nУнинг сўзларига кўра, ҳибсга олинганларни депортация қилиш масаласи сессиялар давомида ҳал қилинмаган.\nСудланувчиларнинг барчаси Россия Федерацияси Маъмурий Кодексининг 20.2-моддаси 6.1-қисми бўйича айбдор деб топилди.\nЯқин кунларда жанжалнинг бошқа иштирокчилари тўғрисидаги материаллар судга юборилади.\nАввалроқ жанжал иштирокчилари Россиядан чиқариб юборилиши ҳақида хабар берилганди. Ҳаммаси бўлиб полиция муштлашувнинг 103 иштирокчисини ҳибсга олди. Баъзи ҳибсга олинганлар бўйича Маъмурий кодекснинг 18.8 ва 20.1-моддалари — чет эл фуқароларининг Россияда бўлиш қоидаларини бузиш ва майда безорилик билан баённомалар туздилар.\n«Московский Комсомолетс” нашрининг ёзишича, оммавий муштлашув қизлар сабаб содир бўлган. Газетанинг ёзишича, 11 июль куни Қирғизистондан уч курьер ўз ватандош аёлларини Тожикистоннинг маҳаллий аҳолиси сафида кўришган ва уларга танбеҳ беришган. Бунга жавобан қизларнинг шериклари пичоқ билан эркакларга ҳужум қилишди. «Можаро иштирокчилари томонидан таҳририятга юборилган видеода курьерларнинг қандай қилиб касалхонага ётқизилгани акс этган», деб қайд этади МК.\nБу воқеа тезда Москвада яшовчи бошқа муҳожирларга маълум бўлди. Қирғизистон фуқаролари ўз ватандошларидан қасос олишни таклиф қилган мессенжерларда қасос учун махсус суҳбатлар ташкил этилди. Натижада муштлашувда Тожикистон, Қирғизистон, Ўзбекистон, Туркманистон, Озарбайжон ва Доғистон фуқаролари иштирок этишди.


"Ўзбекистонда араб давлатларидагидек революция бўлмайди" - шарҳловчи - BBC O'zbek\n"Ўзбекистонда араб давлатларидагидек революция бўлмайди" - шарҳловчи\nImage caption Рафик Сайфуллинга кўра, ўзбекистонликлар сиёсатга қизиқмайди\nЎзбекистондаги интернет нашрларидан бири сиёсий шарҳловчи Рафик Сайфуллиннинг араб давлатларидаги каби ҳодисаларнинг Ўзбекистонда келиб чиқиши учун омиллар йўқлигини айтган мақоласини чоп этган.\nЖаноб Сайфуллинга кўра, Марказий Осиё давлатлари, жумладан Ўзбекистонда, ўзига яраша муаммолар мавжуд, аммо бу араб давлатларидаги ҳодисалар ва вазият билан паралеллар ўтказишга асос бермайди. Нима учун? Би-би-си бу савол билан Рафик Сайфуллинга мурожаат этди.\nСайфуллин: Аввал бошиданоқ Ўзбекистондаги умумий сиёсий-ижтимоиий шароит, аҳоли менталитети, умумий вазият ва интилишлар араб давлатларидагидан катта фарқ қилади. Иккинчидан эса, ташқи кучлардан биронтасига ҳам бу ердаги вазиятнинг беқарорлашиши керак эмас.\nБи-би-си: Ички омилларга тўхталсак, сизнинг мақолангизда аҳолининг сиёсий курашга қизиқиши йўқлиги ва, асосан, нон топиш билан машғуллиги, ёшлар замонавий матбуот воситаларидан кўпда бизнес ва ўзаро мулоқот учун фойдаланиши каби бир қарашда жамият учун салбий омилларни, ижобий омил сифатида тақдим қилишга уриниш кўринаётгандек.\nСайфуллин: Ҳа, менинг фикримча, жорий вазиятда бу омиллар ижобийдир: аҳолининг аксар қисми қандай қилиб бир сўмни икки сўм қилсам экан деган ўй-фикрда. Сиёсат ҳақида эса фақатгина ошхонада гаплашадилар. Чунки, биринчидан ҳеч ким ўзининг сиёсий ҳаётдаги иштироки бирон ўзгартириш келтиради деб ишонмайди. Албатта, бу салбий жиҳат, лекин бошқа томондан, агар ҳамма ҳам сиёсатни яхши тушунмай унга берилиб кетса, бу ҳам яхшиликка олиб келмайди.\nБи-би-си: Яъни Ўзбекистондаги мавжуд сиёсий доиралар учун яхшиликка олиб келмайди, шундай демоқчимисиз?\nСайфуллин: Ҳозирги вазиятда бу нафақат сиёсий доиралар, балки ҳамма учун яхши. Биласизми, баъзида сувни лойқалатмаган маъкулроқ. Керак бўлганда, сув ўзи қайнаб чиқади.\nБи-би-си: Демак, араб давлатларидаги каби ҳодисалар учун Ўзбекистонда омиллар бўлмаса, Ўзбекистон ҳукумати нима учун бирон муносабат билдирмайди, матбуот нимага ёритмайди? Бу аслида ҳодисаларнинг такрорланишидан хавфсираш борлигидан далолат бермайдими?\nСайфуллин: Агар эътибор берсангиз, бу Ўзбекистонда анчайин анъанага айланган ҳолат. Масалан, Ироқда нималар бўлаётгани ҳақида гапирилмайди, Афғонистонда нималар рўй бераётгани ёритилмайди. Бунинг ортида шундай мантиқ бор: одамларни жунбушга келтирмаслик учун эмас, аслида бу каби интилиш бор бўлса ҳам, асосий мантиқ - "бу бизнинг ишимиз эмас. Кимдир бир-бири билан уришяптими, ўзлари ҳал қилсин." Мана бир неча йил аввал Ўзбекистон Ироққа ҳарбий шифокорлар гуруҳини жўнатишини маълум қилди, лекин сал ўтмай "керакми бизга шу нарса" деган фикр пайдо бўлди. Хуллас, бу анъанавий муносабат, "биз ўзганинг томорқасига бош суқмаймиз". Лекин сиёсий доиралар араб давлатларидаги вазиятни жуда диққат билан кузатмоқдалар. Халқнинг ҳам ҳеч нимадан хабари йўқ деб бўлмайди, улар турли йўллар билан бу ҳодисалар борасида маълумот олмоқдалар, ўзларининг фикр ва муносабатига эгалар, лекин аксар ҳолда ошхонада ойига 10 долларга тенг маош олиб ишлаётган фаррош аёлнинг фикри-зикри барибир қандай қилиб кун кечиришда.\nБи-би-си: Расмий сиёсат атайлаб шундай юритилмоқда, ҳар бир шахс бир бурда ноннинг кетидан югуриб бошқа нарсаларга аралашмасин - шундай десак бўладими?\nСайфуллин: Фикримча, аксар ҳолларда шундай, лекин бошқа томондан, бу ёмон нарса ҳам эмас. Одам автомат калашников қидирганидан кўра, нон қидиргани яхши эмасми?\nБи-би-си: Лекин, одамларга ўз иродаларини тинч йўл билан изҳор қилиш имкони берилса, улар бу имкониятдан албатта фойдаланидалар ва ҳеч ким калашников қидирмайди, шундай эмасми?\nСайфуллин: Умуман олганда, ҳа, шундай. Лекин улар бу имкониятдан саводли равишда фойдалана олармиканлар?\nБи-би-си: Агар имкон яратилса, бу каби саводни олиш муаммо эмаску?\nСайфуллин: Ҳа, албатта бўлади, йиллар эмас, балки авлодлар оша эришса бўлади. Мана мен, атрофимга назар ташласам, кўпчиликнинг ҳеч нима учун курашиш иштиёқи йўқ. Лекин, бу аксарият мавжуд вазиятдан қониқади, дегани эмас: норозилар бор, норозиликни изҳор этиш кайфиятлари ҳам бор, лекин танглик ва чорасизлик даражаси у қадар юқори эмас.


“Марихуана” гиёҳвандлик моддаси ҳамда ...\nБожхоначилар томонидан гиёҳвандлик воситаларининг ноқонуний айланмасига қарши кескин кураш олиб борилмоқда.\nХусусан, Самарқанд вилояти божхона бошқармаси Контрабанда ва божхона қонунчилиги бузилишига қарши курашиш бўлими ходимлари томонидан Ургут туманида истиқомат қилувчи фуқаро С.З.нинг яшаш хонадони белгиланган тартибда кўздан кечирилди.\nМазкур тадбирда гиёҳвандлик ва портловчи моддаларни қидириб топишга мўлжалланган “Зевс” ва “Дагги” лақабли хизмат итлари ёрдамидан ҳам самарали фойдаланилди.\nНатижада, ушбу шахснинг хонадонида 5 дона целофан пакетларга солинган, вазни 810,06 грамм бўлган, яшил рангли ўткир хидли “марихуана” гиёҳвандлик воситаси, шунингдек, рухсатнома муддати ўтган 1 дона “ТОЗ” русумли 12 калибрли қўшотар ов қуроли, 27 дона бўш 12 калибрли гильзалар ва ҳужжатлари бўлмаган 6 дона кичик калибрли ўқ отиш қуроли учун мўлжалланган патронлар сақланаётгани фош этилди.\nШундан сўнг тадбир давом эттирилиб, фуқаро С.З.нинг Самарқанд шаҳридаги хонадони ҳам холислар иштирокида кўздан кечирилади. Хонадондан 1 дона полиэтилен пакет ичига солинган вазни 4,6 грамм бўлган яшил рангли ўткир ҳидли “марихуана” гиёҳвандлик воситаси борлиги маълум бўлди.\nТадбир натижасида, жами вазни 814,66 грамм бўлган “марихуана” гиёхвандлик воситаси ашёвий далил сифатида олиб қўйилди.\nҲозирда мазкур ҳолатлар юзасидан божхона органлари томонидан суриштирув ишлари олиб борилмоқда.


Стивен Сигал қозоғистонлик болаларга айкидодан мастер-класс ўтказади\n07:14 / 25.06.2015\nАҚШлик актёр, яккакурашнинг айкидо йўналиши устаси Стивен Сигал Остонада болалар учун айкидодан мастер-класс ўтказади, деб хабар бермоқда Интерфакс ахборот агентлиги.\nСигал Қозоғистон пойтахтида Шаҳар куни байрами доирасида бўлиб ўтадиган Жанг санъати Халқаро фестивалига таклиф қилинди. Айкидо бўйича еттинчи дан соҳиби Сигал тантаналарда фахрли меҳмон сифатида қатнашади.\nСигалдан ташқари Остона тарихида биринчи марта ўтказилаётган бу фестивалга тай бокси, жиу-житсу, қўл жанги, будзинкан, капоэйра, кендо, тейквондо ва карате каби яккакурашнинг 12та йўналиши бўйича энг яхши усталар ҳам таклиф этилган. Фестиваль доирасида Хитой, Япония, Жанубий Корея, Чехия, АҚШ ва Россия спортчилари намунали жанглар ўтказадилар.\nСигал аввал ҳам Майкл Мэдсен ва Мишель Родригес каби бошқа Голливуд актёрлари билан 2011 йилда Қозоғистонга “Остона” Халқаро жангари фильмлар кинофестивалига келган эди.\nМаълумот учун, Сигал 7 ёшидан бери яккакураш билан шуғулланиб келади. 20 йилга яқин Японияда яшаб, айкидодан сабоқ олган ва уста даражасига етгач, ўзи ҳам сабоқ беришни бошлаган.\nСигал жангари фильмларда роллар иштирок этгани билан танилган. У 50дан ортиқ фильмларда роль ижро этган.


«Барселона» - «Наполи» ўйини ҳам томошабинларсиз ўтказилади\nЧемпионлар лигаси 1/8 финал жавоб баҳси доирасидаги «Барселона» – «Наполи» учрашуви ҳам томошабинларсиз ўтказилади, дея хабар бермоқда Marca нашри.\n«Бугун Каталония ҳукумати вакиллари ва «Барселона» клуби раҳбариятининг ўзаро учрашувларидан кейин шундай қарорга келинган. Ушбу эҳтиёт чоралари коронавирус тарқалишини олдини олиш мақсадида қилинди», - дейилади манба хабарида.\nМаълумот учун, «Барселона» – «Наполи» ўйини 18 март куни Барселонадаги «Камп Ноу» стадионида ўтказилади. Жамоаларнинг Италиядаги дастлабки баҳсида 1:1 ҳисоби қайд этилганди.


«Шаҳидлар хотираси» мажмуасида бошланган қурилиш ишлари юзасидан изоҳ берилди\nҚурилиш вазирлиги Тошкент шаҳридаги “Шаҳидлар хотираси” ёдгорлик мажмуасида нималар қурилиши тўғрисида маълумот берди. Аввалроқ ижтимоий тармоқларда мажмуа ўраб олингани тўғрисида хабар ва фотосуратлар тарқалган эди.\nМаълум қилинишича, жорий йилда Вазирлар Маҳкамасининг тегишли қарорига асосан, Тошкент шаҳридаги “Шаҳидлар хотираси” ёдгорлик мажмуасида қурилиш-таъмирлаш ва ободонлаштириш ишларини амалга ошириш белгиланган.\nҚурилиш вазирлигига кўра, у ерда:\nаҳоли учун маиший хизмат бинолари, миллий ҳунармандчилик ва савдо дўконлари қурилади;\nочиқ амфитеатр ва “Wi-Fi” ҳудудлари барпо этилади.\nЭслатиб ўтамиз, 1999 йил июл ойида ҳукумат қарори асосида “Шаҳидлар хотираси” хайрия жамғармаси ташкил этилди. 2000 йил 12 май куни Тошкентнинг Юнусобод туманида барпо этилган “Шаҳидлар хотираси” ёдгорлик мажмуаси очилди. 2001 йил 1 майдаги “Қатағон қурбонларини ёд этиш кунини белгилаш тўғрисида”ги президент фармони асосида “Шаҳидлар хотираси” ёдгорлик мажмуасида “Қатағон қурбонлари хотираси” музейи барпо этилди. Музей 2002 йил 31 августда – мамлакатда илк бор нишонланган “Қатағон қурбонларини ёд этиш куни”да тантанали равишда очилди.


PressReader - Biznes Daily Birzha (Exchange): 2018-09-27 - Яхшилар тақдирланди\nBiznes Daily Birzha (Exchange) - 2018-09-27 - ПЕРВАЯ СТРАНИЦА -\nЛондон шаҳрида ФИФА томонидан йилнинг энг яхшилари тақдирланди. Йилнинг энг яхши футболчиси аниқланадиган сўровномада дунёдаги барча терма жамоалар мураббийлари, сардорлари ҳамда ҳар бир давлатдан бир нафар журналист иштирок этишди.\nБу йилги танловда Ўзбекистондан терма жамоа бош мураббийи Эктор Купер, терма жамоа сардори одил Аҳмедов ва таниқли шарҳловчи Даврон Файзиев қатнашди.\nХўш, улар кимларга овоз берган эди? Эктор Купер номзодларни қуйидагича жойлаштирган: 1-ўринга Лионель Месси, 2-ўринга Криштиану Роналду, 3-ўринга Лука Модрич.\nСардоримиз одил Аҳмедовнинг номзодларга берган ўрни ҳам бош мураббийники билан бир хил. Даврон Файзиев эса биринчи ўринга Лука Модрични қўйган. Иккинчи ўринни Криштиану Роналдуга, учинчи ўринни эса Лионель Мессига берган.\nҒалвир сувдан кўтарилиб, барчанинг фикри ўрганилганда, йилнинг энг яхши футболчиси номинациясида Мадриднинг “Реал” ва Хорватия терма жамоаси футболчиси Лука Модрич ғолиб чиққани маълум бўлди. Ўша кунги тадбирда “орландо Прайд” ва Бразилия терма жамоаси ҳужумчиси Марта йилнинг энг яхши аёл футболчиси, Франция терма жамоаси мураббийи Дидье Дешам йилнинг энг яхши мураббийи, “Лион” клуби мураббийи Рейнальд Педрос йилнинг энг яхши аёллар жамоаси мураббийи, Мадриднинг “Реал” ва Бельгия терма жамоси дарвозабони Тибо Куртуа йил дарвозабони, перулик мухлислар йил мухлислари мукофотларига сазовор бўлишди. Шунингдек, Англиянинг “Ливерпуль” клуби ва Миср терма жамоаси футболчиси Муҳаммад Салоҳга Пушкаш соврини топширилди.\nЙилнинг рамзий терма жамоасини аниқлаш учун 55 нафар футболчи номзоди кўрсатилгани ҳақида аввал хабар берган эдик. Ўша куни бу терма жамоа таркиби ҳам эълон қилинди. Ундан қуйидаги футболчилар жой олган: дарвозабон – Давид де Хеа (Испания, “Манчестер Юнайтед”), ҳимоячилар – Дани Алвес (Бразилия, ПСЖ), Серхио Рамос (Испания, “Реал”), Марсело (Бразилия, “Реал”), Рафаэль Варан (Франция, “Реал”), ярим ҳимоячилар – Лука Модрич (Хорватия, “Реал”), Нголо Канте (Франция, “Челси”), Эден Азар (Бельгия, “Челси”) ва ҳужумчилар – Лионель Месси (Аргентина, “Барселона”), Криштиану Роналду (Португалия, “Ювентус”), Килиан Мбаппе (Франция, ПСЖ).


23:44 Кеча // 111443\nЎзбекистонда 18 июнь куни 85 кишида коронавирус аниқланди. Улардан 28 таси аҳоли орасида қайд этилди\nЎзбекистонда 17 июнь соат 23:00 дан 18 июнь соат 23:00 га қадар коронавирусга чалиниш билан боғлиқ 85 та ҳолат қайд этилди. Сўнгги беш кун ичида биринчи марта янги касалланиш ҳолатлари 100 тадан ошмади. 17 июнда 189, 16 июнда 230, 15 июнда 183 ва 14 июнда 114 кишида коронавирус аниқланганди. Янги ҳолатлардан сўнг Ўзбекистонда коронавирусга чалинганлар сони 5767 нафарга етди.\n54 нафари Карантин муассасаларидаги фуқаролар орасида;\n28 нафари аҳоли орасида (Тошкент вилоятида — 14 нафар, Тошкент шаҳрида — 13 нафар, Қашқадарё вилоятида — 1 нафар);\n3 нафари халқаро юк ташувчи автомашина ҳайдовчилари орасида (Тошкент вилоятида — 2 нафар, Сирдарё вилоятида — 1 нафар) аниқланган.\nКун давомида бешта ҳудудда касаллик аниқланди. 18 июнда янги касалланиш ҳолатлари қайд этилган Тошкент шаҳри, Тошкент, Навоий ва Қашқадарё вилоятларини Президент Шавкат Мирзиёев икки кун аввал вазият мураккаб бўлиб турган ҳудудлар сифатида эътироф этганди.\n18 июнь куни 68 нафар фуқаро коронавирусдан соғайди. Уларнинг барчаси Тошкент шаҳридаги тиббиёт муассасаларида шифо топди. Пойтахтда коронавирусдан даволанганлар сони 2100 нафардан ошиб кетди. Шу вақтгача касалликдан соғайганларнинг ярмидан кўпи айнан Тошкентда даволанган.\nҲозирда касаллик қайд этилган жами 5767 нафар бемордан 4199 нафари соғайиб, даволаниш кўрсаткичи 72 фоизни ташкил этмоқда. 13 июнь куни бу борадаги кўрсаткич 78 фоизгача ҳам чиққанди.\nМавзуга доир: Ўзбекистон шифохоналаридаги коронавирусга чалинган беморлар сони биринчи марта 1500 нафардан ошиб кетди\nАйни вақтда шифохоналардаги 1549 нафар бемордан 1208 нафари Тошкентдаги тиббиёт муассасаларида даволанмоқда (Сирдарё вилоятидаги беморлар ҳам Тошкент шаҳрига ўтказилган). Қолган 341 нафар бемор мамлакатнинг 9 ҳудудидаги шифохоналарда даволанмоқда.\nҚорақалпоғистонда 6, Андижонда 7, Сурхондарёда 15, Наманганда 21, Самарқандда 23, Хоразмда 24, Бухорода 27, Навоийда 57 ва Қашқадарёда 161 нафар бемор қолди. Жиззах ва Фарғона вилоятлари коронавирусдан холи ҳудуд бўлиб турибди.\nАйни пайтда тиббиёт муассасаларида даволанаётган 1549 нафар бемордан 12 нафари оғир аҳволда. Бир сутка ичида аҳволи оғир беморлар сонида ўзгариш бўлмади.\nҲозирда Ўзбекистонда уй карантинида 30 434 нафар, стационар карантинда эса 22 343 нафар фуқаро тиббий кузатувда бўлиб турибди. Бир кун ичида уй карантинидаги фуқаролар сони 1798 нафарга, стационар карантиндаги фуқаролар сони 288 нафарга кўпайди.\n03:11 Бугун // 95012\n22:37 Кеча // 69509\n23:41, 18.06.2021 // 62569\n08:02 Кеча // 60819\n23:26, 18.06.2021 // 55963


Бугун ҳам мамлакатимизда миллий ҳунармандчилик ривожига кенг йўл очиб берилган. Буни кўплаб кўргазма, танловлар, фестиваллар, халқаро тадбирларда қатнашаётган амалий санъат усталари мисолида кўришимиз мумкин. Вилоятлар марказларида, ҳунармандчиликнинг муайян турлари ривожланган қишлоқларда махсус марказлар фаолияти йўлга қўйилган.\nЖумладан, Оқсаройдан Дорус-саодатгача бўлган ҳудудда ҳам қадимий шаҳарсозлик анъаналари уйғунлаштирилган шундай маскан барпо этилди. Ям-яшил дарахтлар ҳамда майсазорлар, улкан фавворалар безаб турган бетакрор аллеянинг ён атрофида 30 га яқин икки қаватли бинолар қад кўтарди. Бугун шу манзилга йўлингиз тушса, миллий ҳунармандчилик маҳсулотлари дўконлари ва гиламдўзлик, каштадўзлик, кулоллик, тикувчилик билан шуғулланаётганларга кўзингиз тушади. Бу биноларнинг биринчи қавати устахона ҳамда галерея, иккинчи қавати эса ҳунармандлар учун уй қилиб берилган. Ушбу марказга сайёҳларнинг, юртдошларимизнинг қизиқиши кундан-кунга ортиб бормоқда.\nМамлакатимизнинг туризм салоҳиятини ошириш, аҳоли турмушини янада юксалтириш борасида қабул қилинаётган Фармонлар, қарорлар, давлат дастурлари билан танишар эканмиз, ҳар бир манзилда ҳунармандчиликни ривожлантириш марказларини барпо этиш, тарихий қадамжоларимизни қайта таъмирлаш, у ерларга сайёҳларни жалб қилиш каби масалалар алоҳида эътиборга олинганлигини кўрамиз.\nЮртбошимизнинг 25 май куни Шайхонтоҳур туманига ташрифи чоғида Сузукота Ҳунармандлар марказини барпо этиш ҳақидаги таклифи ҳам соҳа равнақи ва қадриятларимизни авайлаб асрашда айни муддао бўлди. Зеро, Тошкент азалдан наққошлик, кулоллик, ёғоч ўймакорлиги, ганчкорлик, каштадўзлик ҳамда бошқа ҳунарлар кенг ривожланган йирик шаҳар ҳисобланади. Ушбу марказнинг айнан Сузукота маҳалласи ҳудудида бунёд қилиниши ҳам бежиз эмас.\nТарихий манбаларда айтилишича, Хожа Аҳмад Яссавийнинг Гавҳари Хуштож исмли қизи ва Шайхзода исмли ўғли бўлган. Шайхзода ёшлик чоғида қазо қилган. Қизи Гавҳари Хуштожни эса Қорачиқ қишлоғида яшайдиган Аҳмад ал-Қорачиқийга келинликка берган. Бу никоҳдан уч ўғил таваллуд топган бўлиб, энг кичигининг исми Мустафоқул бўлган. “Бузургони Сайрам”га кўра, унинг қошлари қалин ҳамда қоракўз бўлганидан боболари Яссавий: “Бизнинг сузугимиз келдилар, келинг, келинг”, деб эркалатар эканлар.\nЖамики илм ва ҳунарларни пухта эгаллаган Сузукота балоғатга етгач Тошкентнинг Бешёғоч даҳасидаги Чуқуркўприк, Мирлар ҳамда Чақар маҳаллалари оралиғидаги жойларга келиб ўрнашган. Икки анҳор оралиғидаги кимсасиз тепаликни ўзига макон қилган Сузукота Туркистонга қайтиб, ота-онасига манзилини билдириб, ўзи билан бир неча дўстлари ва ҳунармандларни ҳамроҳ қилиб олиб келган экан. Қўшни ҳудудлардан билим олиш ҳамда ҳунар ўрганиш истагида одамлар кела бошлашибди. Сузукота ҳунармандлар пири бўлиб, шогирдларига уйсозлик, ром-эшик, рўзғор буюмларини ясаш, ёғочга ишлов бериш касбларини ўргатиб, шунинг ортидан ҳалол ризқ топган экан. Вафотидан сўнг Усталар маҳалласи номи Сузукота деб атала бошланган. Йиллар ўтиб, соҳибқирон Амир Темур бобомиз Сузукотага атаб мақбара, масжид ҳамда мадраса бунёд эттирган.\nБугунги кунда 4700 киши истиқомат қилаётган ҳудуд халқ орасида “Усталар маҳалласи” деб эътироф этилади. Бу ерда бир неча юз йиллик сулола давомчилари бўлган ҳунармандлар фаолият юритишади. Маҳалла аҳли асрлар давомида дурадгорлик, иморатсозлик, уй-рўзғор буюмлари ясаш, ёғоч ўймакорлиги, қирмакашлик, бешиксозлик, каштадўзлик, дўппидўзлик, чеварлик билан шуғулланиб келган. “Паргори” йўналишида ижод қилиб, Тошкент ёғоч ўймакорлик санъатини ривожлантирган Сулаймон Хўжаев айнан шу ерда туғилиб, ижод қилган. Шунингдек, Сузукотада этикдўз-косиблар, арава ясовчи усталар ҳам бўлганлигини бугунги кекса авлод вакиллари фахр билан тилга олишади.\nЛойиҳага асосан, ҳудуддаги Сузукота мақбараси ва жоме масжиди қайта қурилиб, унинг атрофида ҳунармандчилик маркази барпо этилади. Қадимий ҳамда замонавий ўзбек халқ меъморчилиги анъаналари уйғунлигида қад кўтарадиган биноларнинг биринчи қавати устахона, галерея бўлса, иккинчи қавати ҳунармандлар оилалари учун тураржой вазифасини ўтайди.\nМаҳаллада яшовчи кекса отахон, фахрий муҳандис Асқархўжа Обидов лойиҳаси асосида Республика “Ҳунарманд” уюшмаси кўмагида читгар Абдурашид Раҳимов ва моҳир хаттотлар иштирокида Қуръони Каримнинг 3х2 метр ҳажмда дунёдаги энг катта нусхасини тайёрлаш ишлари бошлаб юборилган. Ушбу муқаддас китоб айнан Сузукота мажмуасига ўрнатилиши режалаштирилмоқда. Асқархўжа Обидов муаллифлигида нашрга тайёрланаётган “Аҳмад Яссавий ва Сузукота” номли китобда эса улар ҳақида халқ орасида маълуму машҳур бўлган ривоятлар, маҳаллада яшаб ўтган ҳунармандлар ҳамда уларнинг сулолалари ҳақидаги қимматли маълумотлар жамланган.\nАйни кунларда ҳудудда улкан қурилиш ишлари бошлаб юборилган. Яқин келажакда муаззам Тошкентда яна бир муқаддас қадамжо қайта тикланади, маданият ва ҳунармандчилик маркази бунёд бўлади. Бу каби хайрли амаллар эса юртимизни янада ободонлаштиришга хизмат қилиши муқаррар.\nМазкур рукндаги бошқа мақолалар: « Меҳр тафти\t«Ўзбекистон — жонажон Ватаним!» »


O‘zLiDeP “Xorazm tex”даги БПТ аъзоларига Президентимиз маърузаси моҳиятини тушунтирди | O'zLiDeP\nO‘zLiDeP Хоразм вилоят Кенгаши Боғот туман Кенгаши билан ҳамкорликда “Xorazm tex” МЧЖ қошидаги БПТда Президентимизнинг Бош қомусимиз қабул қилинганининг 26 йиллигига бағишланган тантанали маросимидаги маърузаси мазмун-моҳиятига бағишланган давра суҳбати ташкил этди.\nУнда Халқ депутатлари вилоят Кенгашидаги O‘zLiDeP депутатлик гуруҳи аъзолари, партия вилоят Кенгаши ходимлари, БПТ раислари, тадбиркор ва ишбилармонлар, фермерлар иштирок этди.\n– Маърузада мамлакатимиз иқтисодий салоҳиятини ривожлантириш, тадбиркорлик, ишлаб чиқаришни ривожлантираётган ҳар бир шахсга кенгроқ шароит яратиш бўйича муҳим вазифалар баён қилинган, – дейди “Xorazm tex” қошидаги қуйи бўғин етакчиси Зулфия Пираддинова. – Ушбу маърузада билдирилган ҳар бир фикр биз, тадбиркорлар, қолаверса, энди тадбиркорлик фаолиятини бошлаган ёшларга ҳам катта ёрдам беради. Шу боис, тадбир давомида маърузанинг мазмун-моҳиятини ҳар бир ходимимизга тушунтиришга ҳаракат қилдик.\nТаъкидлаш керак, йилига 2400 тонна ип-калава ишлаб чиқариш қувватига эга мазкур корхонада 200 нафар ишчи-ходим меҳнат қилмоқда. Корхона жорий йилнинг ўтган 11 ойи давомида Россияга 2 млн. 476 минг АҚШ доллари миқдоридаги маҳсулот экспорт қилган.\nБПТ СТМ Шавкат Мирзиёев\nБахтиёр Исмоилов Ғиждувон тумани ижрочи котиби2018-12-19 12:16:10\nҲукуматимиз ва Президентимизнинг халқ фаровонлиги йўлида олиб бораётган ишлари тахсинга сазовордир. Конституциямиз байрамида билдирилган фикрлар яна бир бор буни исботлади. Буни ҳар бир фуқаро, партия аъзолари юракдан ҳис қилиши ва шунга муносиб жавоб қайтариши лозим .\nҚарши шаҳридаги чарм-пойабзал маҳсулотлари ишлаб чиқаришга ихтисослашган “Uzshus” ...\nХалқ депутатлари Шаҳрихон туман кенгашидаги O’zLiDeP депутатлик гуруҳи аъзолари туман ...\nМаълумки, кимё соҳаси – замонавий саноатнинг «катализатори» бўлиб, ҳар қандай ...


Спирт, алкоголь ва тамаки маҳсулотлари айланмаси автоматлаштирилган тарзда назорат қилинади | NORMA.UZ\n19 июндан истеъмол ва техник этил спирти, алкоголь ва тамаки маҳсулотларини ишлаб чиқаришни ва уларнинг айланмасини назорат қилиш бўйича «таҳлика-таҳлил» тизими фаолият юрита бошлайди (18.03.2020 йилдаги 166-сон ВМҚга қаранг).\nЯнги тизим яқин орада ишлаб чиқилади ва жорий йилнинг 1 майигача Молия вазирлиги ҳузуридаги Алкоголь ва тамаки бозорини тартибга солиш инспекцияси (бундан кейин – Инспекция) фаолиятига жорий этилади.\n«Таҳлика-таҳлил» тизимида истеъмол ва техник этил спирти, алкоголь ва тамаки маҳсулотларини ишлаб чиқарувчилар, шунингдек алкоголь маҳсулотларининг улгуржи савдоси билан шуғулланувчи ташкилотларда маҳсулот ишлаб чиқарилиши ва уларнинг айланмаси соҳасида ҳуқуқбузарлик хавфи автоматик тарзда (инсон омили аралашмаган ҳолда) таҳлил қилинади.\nТизим Инспекциядаги мавжуд ички ҳамда МВ, ДСҚ ва ДБҚ томонидан тақдим этилган ташқи маълумотларга асосан қуйидагиларни таҳлил қилади:\nлицензия талаблари ва шартларининг бузилишини;\nсарфланган хом ашё ва ёрдамчи материалларнинг тайёр маҳсулотга нисбатан мутаносиблигини;\nистеъмол этил спиртини ишлаб чиқарувчи корхоналарда маҳсулот намуналарининг синовдан ўтказиш натижалари бўйича қайта ишлаб чиқариш жараёнига қайтарилишини;\nмаҳсулотларни маркировкасиз ёки қалбаки акциз маркалари билан реализация қилиш ҳолатларини;\nжисмоний ва юридик шахсларнинг айнан бир ташкилот фаолиятидан норозилигини ва ҳ.к.\nОлинган маълумотлар асосида тадбиркорлик субъектлари томонидан лицензия талаблари ва шартларига риоя этилиши тўлиқ таҳлил қилинади, бунинг натижасида балли тизим орқали ҳуқуқбузарлик хавфи даражаси баҳоланади. Ҳуқуқбузарлик хавфи даражасининг балли тизими Президент ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил (бундан кейин – ваколатли орган) билан келишилган ҳолда Инспекциянинг буйруғи билан тасдиқланади.\nТаҳлил ва баҳолаш натижаларига кўра тадбиркорлик субъектлари 3 тоифага бўлинади: ҳуқуқбузарлик содир этиш хавфи юқори, ўртача ва паст бўлган ташкилотлар. Инспекция уларнинг рўйхатини шакллантириб, қуйидаги чораларни кўради:\nҳуқуқбузарлик содир этиш хавфи юқори бўлган субъектларга нисбатан – текшириш ўтказиш юзасидан ваколатли органга мурожаат қилади;\nҳуқуқбузарлик содир этиш хавфи ўртача бўлган субъектларга аниқланган тафовут ҳамда камчиликлар батафсил баён қилинган ёзма хабарнома юборади. Ташкилот камчиликларни бартараф этмаса ва асослантирувчи ҳужжатлар илова қилинган жавоб хати юбормаса, Инспекция текшириш ўтказиш юзасидан ваколатли органга мурожаат қилади;\nҳуқуқбузарлик содир этиш хавфи паст бўлган ташкилотларга Инспекция текшириш ўтказмаган ҳолда аниқланган камчиликлар баён қилинган ёзма хабарнома юборади.\nҲужжат Қонун ҳужжатлари маълумотлари миллий базасида эълон қилинган ва 19.06.2020 йилдан кучга киради.\nХалқаро сертификатга эга аудиторлар узайтириш учун имтиҳон топширмайди


АРК — ЎТМИШ ВА БУГУННИ БОҒЛОВЧИ КЎПРИК – Фарғона ҳақиқати\nАРК — ЎТМИШ ВА БУГУННИ БОҒЛОВЧИ КЎПРИК\nХоразм давлатчилик тарихида кўҳна Арк саройи қароргоҳ сифатида\nэътироф этиб келинади.\nАрк-Ичон қалъанинг ғарбида жойлашган бўлиб, шарқ томонга қаратиб қурилган. Тарихчи, таржимон ва давлат арбоби, шоир Мунис Хоразмийнинг гувоҳлик беришича, қалъа XVII аср бошида Хоразм хонлари қароргоҳига айланган. Бу ерда давлат ҳаётига тегишли ижтимоий-сиёсий, иқтисодий, диний ва бошқа масалаларга ечим топилган.\n— Кўҳна сарой икки қисмга бўлиб ўрганилади, —\nдейди Хива — Ичон қалъа музей қўриқхонаси илмий ходими Музаффар Машарипов. — Биринчиси маъмурий бўлиб, унда хон қабулхонаси, девонхона, масжид, зарбхона, хазина, кутубхона каби давлат идоралари, новвойхона, ошхона, қоровулхона каби хизматчилар хоналари жойлашган. Қабулхона баланд айвонли ҳовлида, айвон олдида баланд юмалоқ супа қурилган. Бу супа устига оқ уй — ўтов ўрнатилган бўлиб, хон қишда арзгўйларни шу ерда қабул қилган. Иккинчи, хўжалик қисмида хон оиласи билан қиш ва ёз фаслларида яшаши учун махсус хоналар билан ошхона, тандирхоналардан ташқари хонлар хонадони учун туғуруқхона ҳам бўлган. Бу икки бўлимнинг ўртасида махсус очиқлик жой бўлиб, у маъмурият билан хон ҳарамини ажратиб туради. Унда ҳукмдорнинг фарзандлари ўйнашади, ҳарбий машқлар бажаради, шунингдек, бу ерда хон ва унинг эътиборли меҳмонлари учун ҳар хил томошалар (кураш, қўчқор, туялар уриштириш) намойиш қилинган.\nҚадим сарой кўплаб тала-тўпларнинг гувоҳи бўлган. Турли ривоят ва афсоналар юради. Хусусан, кўҳна Аркнинг ғарбий қисмидаги Оқ Шайх бобо кўшки ҳақида ҳам ривоятлар бор. Бу ерда оқ яктак кийиб, бир чол яшаганлиги учун Оқ Шайх бобо кўшки деб аталган эмиш.\nКейинги тахминларга кўра, бу тепаликда ислом дини кириб келгунга қадар зардўштийлар олови ёниб турган. Археологик қазишмалар шуни тасдиқладики, тепалик жуда қадимги бўлиб, XVII аср бошларида қайтадан тикланган. Тепаликда сақланиб қолган икки қаватли кўшкнинг харобалари сўнгги даврга оид қасрнинг кузатув минораси бўлиб хизмат қилган.\nБинонинг баланд айвони — кўшкдан шаҳар кафтдек кўринади. Бу ерда “Қадимги Хоразм” ва “Хоразмшоҳлар” музейи, “Зарбхона”, “Арзхона” интерьерлари қаторига 2019 йилда “Хоразм тангалари” экспозицияси ҳам қўшилди. Бу ерда эрамиздан аввалги II асрдан ХХ аср бошигача бўлган даврда Хоразмда зарб қилинган тангалар, қоғоз, ипак пуллар, шунингдек, мустақил Ўзбекистон олтин ва кумуш юбилей тангалари намойишга қўйилган.\nСаҳифа материалларини «Фарғона ҳақиқати» — «Ферганская правда» газеталари махсус\nЭлёр ОЛИМОВ олган суратлар.\nХайрулло БОЗОРОВ:Сўх тумани тадбиркорлар масканига айлантирилади


Японияда айбсиз айбдор бўлган ўзбек йигити – mulkdor.com\nMay 21 2019, 02:05 АхлоқЖамиятМаданиятМафкурамизМаънавиятМақолаларТаълим-ТарбияҚадриятлар\nТокиода, дeнгиздан оқиб кeлиб дeнгизга қуйилувчи бир дарё бор. Бу дарё шахар марказида жойлашгани учун, дарёнинг икки қирғоқи одамлар сайр қиладиган, болалар ўйнайдиган сўлим гўша қилиб қўйилган.\nАдашмасам бундан икки йил олдин, айнан мана шу пайтлари эди. Гоҳ-гоҳида китоб ўқиш учун ўша ерга борар эдим. Бу гал ҳам бордим. Тинч, осойишта жой. Ҳар доимгидeк, Японлар сайр қилиб юрибди. Кимдир китоб ўқиябди, кимдир итини сайрга олиб чиққан, кимдир мусиқа тинглаябди, кимдир югуриш машқларини бажараябди, бир нeчта болалар маҳсус болалар майдончасида ўйнаябди. Болалар майдончасига яқин жойга “скамeйка” га бориб жойлашдим. Тўсатдан, бир 3-4 ёшлар атрофидаги Япон болача югураман дeб йиқилиб тушди ва болаларча бeғуборлик билан ўксиниб йиғлаябди. Ўрнидан турмай, кимдир кeлиб кўтариб турғизиб қўйишини, эркалаб овутишини кутаётгандeк йиғлаябди. Бизни Ўзбeк мeнталитeтимиздан кeлиб чиқиб, болажонлигимиздан кeлиб чиқиб қарайдиган бўлсак, бeгона бўлишидан қатиий назар, овутишга, ёрдамга ошиқамиз. Балки бу бизнинг хатойимиздир. Қисқа фурсат ичида ҳаёлимга шундай фикрлар кeлди-да, ўзимча ғудраниб, сўкиниб кeтдим наҳотки, жондан азиз фарзандинг йиқилиб йиғлаб ўтирибди бориб овутмасанг, хавотир олмасанг дeган маьнода, нарироқда икки учта аёл кўриб пинагини ҳам бузмагани учун( уларнинг қайси биридир боланинг онаси).\nҲуллас, ўрнимдан турдим-у, югуриб бориб болакайни тургузиб қўйдим, кийимидаги чангларини қоқиб, овутдим. Шу пайт бир аёл биз томонга кeла бошлади. Фаҳмладимки, болани онаси. Кeлиб раҳмат айтса кeрак дeган ҳолатга тайёр турган миямга болға билан ургандай бўлди. Аёл кeлиб бақириб- бақириб мани урушиб кeтди-ку. Нима дeйишимни, нима қилишимни билмай қолдим. Яхшилик қилганимга жавобинг шуми дeдим-у, бузилган кайфиятда ўз “скамeйка”мга бориб ўтирдим. Бунақа кайфиятда китоб ҳам ўқиб бўлмайди, сайр ҳам қилиб бўлмайди. Қаердан ҳам, шу ишни қилдим, айбсиз айбдор бўлдимми? Ёки хақиқатдан ҳам айбдорманми? Каби бир қанча саволлар қийнаб, жаҳлим чиқиб, уйга қайтаман дeб турганимда, ҳалиги аёл яна ман томонга кeла бошлади. Бу сафар миямни бошқа ҳолатга тайёр қилиб тургандим, жаҳл билан аччиқ гапириб ташлайман дeб тургандим. Аммо, ҳалиги аёл бу сафар жуда мулойимлик билан, Японларга хос маданият билан гап бошлади:\n– Боя бўлиб ўтган воқeа учун чин қалбимдан узр сўрайман. Жуда ҳам ясашии ( мeҳрибон) инсон экансиз.\n-Сизни урушмасам ҳам бўлар эди. Аммо сизни қилган хатти ҳаракатингиз мани фарзандимни кeлажаги учун, тарбияси учун ёмон таъсир қилар эди.\n– Нимага ? Ман нима ёмон иш қилдим? Ёрдам бeрдим ҳолос.\n– Тўғри сиз ёрдам қилдингиз.Аммо бир томондан катта зарар ҳам қилдингиз. Ҳозир болам йиқилиб тушиб, кимдир кeлиб тургизиб қўйсин дeб йиғлаб ётибди, ман бориб тургизиб қўйсам ёки бошқа одам тургизиб қўйса болалар психологиясидан кeлиб чиқсак, у ўрганиб қолади ҳар сафар йиқилса кимдир тургизиб қўйишига. Ёрдамга суяниб қолади. Эртага кeлажакда ҳам бирор қийинчик бошига тушса, қоқилса, кимдандир ёрдамини, суянчини кутиб яшайдиган бўлиб қолади. Ўзи қўлидан ҳeч нарса кeлмайдиган бўлиб қолади. Агар сиз кeлажакда ҳам мани фарзандимни тургизиб қўяман, қийинчиликка тушса ёрдам бeраман дeсангиз, бўйнингизга олсангиз бeмалол ёрдам қилавeринг. Қила олмайсиз а? Мури ( имконсиз) бу нарса. Бугунги ҳолат учун узр сўрайман. Хайр.\nБолалигидан бундай тарбияда ўсган фарзанд, ҳар қандай қийинчиликка дош бeриши, енгиб ўтиши табиий. Кўп ҳолатларда кўрасиз Япон болалари ёнида онаси ёки отаси бўлса ҳам каттаааа сумкасини ўзи кўтариб кeтади. Синф хоналарини ўзлари тозалашади. Болалигидан минглаб иероглифлар ёдлашади. Поездларда ўзлари қатнашади мактабларига бировни ёрдамисиз. Шулар давлатни давлат қилаётгани шак шубҳасиз.\nБу воқeаларни ўйлаб, бундан бир нeча йиллар олдин,бир қўшнимизнинг болачаси йиқилиб тушгани эсимга тушди. Оилавий югуриб чиқишганди, кўтариб, эркалаб етмаганига қўшнилар билан жанжал хам қилишганди.\nҲуллас, азизлар фарзанд тарбиясига жиддий эьтибор қаратинг.\nЗeро, кeлажакда сиз борлигингизда ҳам, йўқлигингизда ҳам ўзини эплай оладиган, қийинчилликка дош бeра оладиган, соғлом фикрли, сабрли, илмли, чиниққан етук инсон бўлсин. Омин. 🤲\nМиллатимизнинг ғурур ва ифтихорига айланиб улгурган мустақиллик байрамида янграётган ажнабий тилдаги операга ва унинг учун муҳташам залда чалинган қарсакларга ҳамда (ҳар ...\nАхлоқSeptember 3 2019, 05:09


Ferrari Женевада янгиланган FF суперкарини намойиш қилади » Скачать музыку бесплатно новинки музыки 2016-2017\nFerrari Женевада янгиланган FF суперкарини намойиш қилади\nКомментариев: 0 Просмотров: 524 Дата: 26-01-2016, 09:23 Ferrari компанияси янгиланган FF моделининг илк тизерини эълон қилди. Италиянинг Autoblog нашри хабарига кўра, суперкар тақдимоти 15 февраль куни Комо кўлида жойлашган Вилла Эрбадаги тадбирда бўлиб ўтади. Унинг оммавий намойиши эса март ойида ўтказиладиган Женева автосалонида ташкиллаштирилади. 2015 йил аввалида Скандинавия шимолида услуби ўзгартирилган Ferrari FF суперкари синовдан ўтказилаётгани қайд этилган эди. Суратлардан автомобиль кузовининг олд қисми янгича кўринишдаги бампер, шакли ўзгартирилган асосий чироқларга эга бўлганини кўриш мумкин. Норасмий маълумотларга кўра, у карбонли том ва фаол аэродинамик қисмлар билан ҳам таъминланган. Ferrari FF моделига олд ва орқа ғилдираклари ҳам “тортадиган” такомиллаштирилган тизим ҳамда 6,3 литр, 12 цилиндрли атмосферали мотор ўрнатилган. Двигатель қуввати нақт 700та от кучига тенг. Бироқ FF`нинг бошқа динамик хусусиятлари тўғрисида расмий маълумотлар йўқ. Айтиш мумкинки, моделнинг ҳозирги намунаси 100 км/соат тезликка чиқиш учун 3,7 сония сарфлайди. Энг юқори тезлиги эса соатига 335 километрга етади. Дастлабки Ferrari FF автомобили 2011 йили Женева автосалонида намойиш қилинган эди. У барча ғилдираклари илдамловчи бўлган илк италян машинаси сифатида тарихга кирди. Шунингдек, уч эшикли машина Apple CarPlay интерфейси ўрнатилган дунёдаги биринчи автомобиль ҳамдир. - деб хабар бермоқда Carzone.uz нашри.


Қозоғистон: "Суриялик қочқинларни қабул қилишга тайёрмиз" - BBC O'zbek\nҚозоғистон: "Суриялик қочқинларни қабул қилишга тайёрмиз"\nImage caption Қочқинларнинг Қозоғистонга кириб келиши эҳтимоли камлиги айтилади\nҚозоғистон лозим бўлган тақдирда урушдан қочаётган сурияликларни қабул қилишга тайёрлигини билдирган. Бу ҳақда tengrinews.kz сайти Бош вазир ўринбосари Биржан Нуримбетовга таяниб хабар берган. Бироқ мулозим Қозоғистонга қочқинлар оқиб келиши эҳтимоли йўқлигини айтган.\n"Қозоғистонда 2011 йили "Қочқинлар тўғрисида" қонун қабул қилинган. Ушбу қонун асосида қочқинлик мақоми, бошпана изловчи мақоми каби масалалар ҳал қилинади. Мамлакатда БМТнинг қочқинлар масаласи бўйича ваколатхонаси доимо ишлаб турибди. Мабодо одам ёпирилиб келадиган бўлса Қозоғистон Фавқулотда вазиятлар бўйича қонунлари доирасида чоралар кўрилади. Лозим бўлиб қолса Қозоғистон маълум миқдорда қочқинларни қабул қилади. Уларни жойлаштириш ва бошпана билан таъминлаш борасида зарур чоралар кўрилади", - деган Биржан Нуримбетов.\nБироқ кузатувчилар танга қадрсизланиши ва нефт нархининг тушиб кетишидан қийналаётган Қозоғистон иқтисоди катта оқимдаги қочқинларнинг кириб келишига тайёр эмаслигини айтишади.\nИжтимоий тармоқ фойдаланувчилари мулозимнинг ушбу сўзларини илиқ қарши олмаган.\nАйримлар Суриядан қочқинларни қабул қилиш ўрнига хорижда юрган қозоқларни яхши дастурлар орқали чақиришни таклиф қилган. Бошқалар эса Қозоғистон аҳолиси ўртаҳол яшаётгани ва бунинг ўрнига қозоғистонликларнинг турмуш тарзини яхшилаш кераклигини айтишган.\nБироқ салбий фикр берувчилар кўплигига қарамасдан, сурияликларни қабул қилиш керак дегувчилар ҳам топилади.\n"Биз ҳар доим қочоқлар ва кўчиб ўтувчиларга ёрдам қўлимизни чўзиб келганмиз. Иккинчи жаҳон уруши даврида ҳам шундай бўлганди. Ҳозир ҳам шундай бўлсин. Ёрдам бериш керак. Уларга ҳозир анча қийин. Лекин жуда ҳам кўп киритмаслик керак", - деган Рустам.\nҚозоғистон 2011 йили "Қочқинлар тўғрисида" қонун қабул қилгач мамлакатда учинчи давлатга чиқиб кетишни кутиб турган 30 дан ортиқ ўзбекистонлик бошпана изловчини Ўзбекистонга қайтариб юборди.\nУшбу бошпана изловчилар Ўзбекистонда турли муддатга озодликдан маҳрум этилди.\nҚочқинлик сўраб мурожаат қилган 80 ортиқ ўзбекистонлик орасидан Қозоғистон фақат бир кишига қисқа муддатга қочқинлик мақоми берди.\nЎзбекистонга экстрадиция қилинмаган аёл, бола ва эркаклар бу мамлакатни тарк этишга мажбур бўлган.\nЎзбекистон ушбу бошпана изловчиларни диний экстремистик оқимларга аъзоликда ва конституцион тузумга тажовузда айблаган.


Майнинг сўнгги кунида "Реал"нинг 3 нафар мураббийи Тошкентга келади\n24 май, 2018, 13:07\nХабарингиз бор Ўзбекистон футбол ассоциацияси ва "Реал Мадрид" клуби академияси ўртасидаги келишувга асосан 22-23 май кунлари “қироллик клуби” академияси менежерлари Андрес Антонио ҳамда Хуан Пабло ташриф буюриб, юртимизда Real Madrid Foundation Clinic дастурини ишга тушириш бўйича дастлабки ҳаракатлар бошлашган эди.\nЎФА расмий сайти тарқатган хабарга қараганда ана шу дастурга асосан эндиликда “қироллик клуби”нинг 3 нафар мураббийи — Карлос Альберт, Мануэль Агуадо Хил ва Эктор Висенте Тошкентга ташриф буюришади.\nШуни ҳам алоҳида таъкидлаш керакки, Карлос Альберт 2008-2015 йиллар давомида “Реал Мадрид” нинг асосий жамоасида дарвозабонлар мураббийи сифатида фаолият юритган ва Икер Касильясдек жаҳонга машҳур дарвозабонга устозлик қилган. Ҳозирда у “Реал Мадрид” клубида методист сифатида иш олиб бормоқда.\nИспаниялик мутахассислар юртимиздаги болаларга футбол бўйича мастер-класслар ўтаб беришади.\n2004 ва 2008 йиллар оралиғида таваллуд топган 300 нафар тарбияланувчи иштирокида мастер класс тадбири 2 қисмдан иборат бўлади. Даставвал 4-9 июнь кунлари 2006-2008 йиллар оралиғида туғилган футболчилар ўртасида, кейин эса 11-16 июнь кунлари 2004 ҳамда 2005 йилда таваллуд топган футболчилар учун ўтказилади.\nҲар бир вилоятнинг аҳолиси сонидан келиб чиқиб, ЎФА ҳудудий федерацияларга ўз квоталарини ажратган. ЎФА билан келишган ҳолда, Тошкент шаҳар ФФ 2006-2007 йилларда таваллуд топган футболчилар учун ажратилган квоталарини жаҳон чемпиони бўлган меҳрибонлик уйи тарбияланувчиларига берадиган бўлди.\nШу билан бир қаторда, Азамат Абдураимов бошчилик қилаётган Ўзбекистон ўсмирлар терма жамоаси ҳам "Реал Мадрид" клуби академиясининг тадбирида иштирок этади.\n"Реал Мадрид" иштирокидаги иккинчи тадбир куз фаслида бўлиб ўтади. ЎФА ва “Қироллик клуби” ўртасидаги келишувга биноан кейинги мастер класс тадбирини вилотяларда ўтказиш режалаштирилган.\n"Пахтакор"нинг чорак финалдаги рақиб қачон аниқланади?\nФутбол | 27 сентябрь, 2020, 09:05\nШота Арвеладзе: Бу "Пахтакор" ва ўзбек футболи учун фантастик муваффақият


Ариқни тўсиб, ўзбошимчалик билан қурилган бино-иншоотлар туфайли кўчалар, хонадонларни сув босяпти - zarnews.uz\nАриқни тўсиб, ўзбошимчалик билан қурилган бино-иншоотлар туфайли кўчалар, хонадонларни сув босяпти\nЖорий йилнинг 22 март куни «SamTVR» каналида «Шу йилнинг 20 март куни кучли ёмғир ёғиши оқибати Самарқанддаги айрим кўчаларни сув босди» сарлавҳаси остида видеолавҳа эълон қилинган эди.\nЎтган йилнинг май ойида Самарқанд шаҳар ҳокимлиги фуқаролик ишлари бўйича шаҳар судига даъво аризалари билан мурожаат қилинган. Мурожаатда шаҳарнинг Термиз, Муқимий ва Муллақандов кўчаларидан оқиб ўтувчи «Чашма» каналининг ҳар қирғоғидан 10 метрлик муҳофаза минтақаси белгиланган бўлса-да, шу ҳудудда яшовчи қатор хонадон эгалари ушбу канал ҳамда унинг коллектор-дренаж тармоқларининг муҳофаза зоналарида ўзбошимчалик билан, ноқонуний бино-иншоотлар қуриб олганликлари, бу эса канал бўйида тозалаш ва ободошлаштириш имконияти бўлмаганлиги сабабли ҳудуд ва канал чиқиндиларга тўлиб, ёғингарчилик мавсумида фуқароларнинг уй-жойлари ҳамда шаҳар кўчалари сув босишига сабаб бўлаётганлиги билдирилган. Ушбу ноқонуний қурилмаларни буздириш ва муҳофаза минтақасининг ер майдонини очиб бериш ҳақида қарор чиқаришни сўраган.\nШаҳар ҳокимлигининг даъво аризалари фуқаролик ишлари бўйича Самарқанд шаҳар суди томонидан қаноатлантирилиб, ушбу ноқонуний қурилмаларни жавобгарлар ҳисобидан бузиб ташлаш белгиланган.\nСуд қарорлари асосида чиқарилган ижро ҳужжатлари 2019 йилнинг июль ва август ойларида Мажбурий ижро бюроси Самарқанд шаҳар бўлимига келиб тушган ва ижро тадбирлари ташкил қилинган.\nИжро ҳаракатлари давомида ҳар бир жавобгар ва уларнинг вакиллари билан тушунтириш ишлари ўтказилган, уларга ноқонуний қурилмаларни ихтиёрий равишда бузиб ташлаш ҳамда муҳофаза зонаси ер майдонини тозалаш учун муддат берилган.\nБироқ ушбу шахслар ўз манфаатларини қонун талабларидан устун қўйиб, суд қарорлари ва давлат органлари талабларига, ўз маҳалладошларининг арзларига эътиборсизлик билан қараб келганликлари оқибатида 2020 йил 20 март куни бўлиб ўтган ёғингарчилик вақтида шу атрофдаги кўчаларни ва қатор хонадонларни сув босган.\nСуд қарори талабларини берилган ихтиёрий муддатда бажармаган Термиз кўчасининг 1-йўлагида яшовчи яшовчи О.С. ва И.С.лар, Муллақандов кўчасида яшовчи Ж.К., Муқимий 1-берк кўчада яшовчи Л.Б. ва И.А.лар томонидан «Чашма» каналининг муҳофаза ҳудудида ўзбошимчалик билан, ноқонуний равишда қуриб олинган бино-иншоотлар 2020 йил 23 март куни Мажбурий ижро бюроси Самарқанд шаҳар бўлими ходимлари ҳамда мутахассислар иштирокида мажбурий тартибда бузилди.\nҲозирги кунда канал муҳофаза зонасида Термиз кўчаси, 1-йўлакда яшовчи С.М. ва М.Я., Муллақандов кўчасида яшовчи Л.Б. ҳамда Муқимий 1-берк кўчада яшовчи Л.Ў. томонидан ўзбошимчалик билан ноқонуний қуриб олинган бино-иншоотларни бузиш ва канал бўйидаги ер майдонини очиб бериш борасида мажбурий ижро тадбирлари амалга оширилмоқда.\nБаҳор ойлари серёғин келиши кутилмоқда. Бу эса турли кўнгилсиз оқибатларга олиб келиши мумкин. Кеча ёққан кучли ёмғир кўпчиликка оғир синов бўлди. Сув йўли сунъий ёпиб қўйилиши оқибатида тўпланган сув ҳовлиларга кириб, йўлларни яроқсиз аҳволга келтирди.\nШу боис хонадонингиз яқинидан ўтган канал, ариқлар ва бошқа сув йўлларини тўсмасликни, уларнинг ёнида, ариқлар устида турли ноқонуний қурилишлар олиб бормасликни илтимос қиламиз.\nМажбурий ижро бюроси Самарқанд вилоят бошқармаси ахборот хизмати.\nТеглар: ноқонуний бузилишлар ноқонуний қурилишлар\nНоқонуний қурилишларга ким барҳам беради?\nСамарқанддаги ноқонуний қурилишлар ҳақида журналистларга маълумот берилди


Отамиз Худо ва Раббимиз Исо Масиҳнинг уммати бўлган Салоника шаҳридаги имонлилар жамоатига Павлус, Силван ва Тимўтийдан салом!\nОтамиз Худодан ва Раббимиз Исо Масиҳдан сизларга иноят ва тинчлик бўлсин.\nЭй биродарлар, биз сизлар учун ҳамиша Худога шукр қилишни бурчимиз деб биламиз. Сизлар бунга муносибсиз, чунки имонингиз кун сайин мукаммаллашиб, ўзаро биродарлик муҳаббатингиз кўпайиб бормоқда.\nСизлар бошдан кечираётган бутун таъқибу қайғуларга сабр-қаноат ва эътиқод билан чидаб турибсиз. Ана шу сабабдан биз Худонинг жамоатлари олдида сизлар билан фахрланамиз.\nСизлар Худонинг Шоҳлигига лойиқ топилишингиз учун, бу азобларни чекмоқдасизлар. Булар Худонинг адолатли ҳукмидан далолат бермоқда.\nХудонинг адолати яна шундан ҳам иборатки, сизларга азоб бераётганларга У ўзига яраша жазосини беради,\nсиз, азоб чекаётганларни эса биз билан бирга роҳат-фароғатга эриштиради. Раббимиз Исо Ўзининг қудратли фаришталари билан бирга олов алангасида осмондан тушиб зоҳир бўлган вақтда, бу воқеа содир бўлади.\nЎшанда Раббимиз Исо Худони танимаган ва Ўзининг Хушхабарига итоат этмаган шаккоклардан ўч олади.\nУлар Раббимизнинг ҳузури ва ҳашаматли қудратидан олис, абадий ҳалокат жазосига маҳкум бўладилар.\nРаббимиз Исо келган куни барча имонлиларни ҳайратда қолдиради ва Ўз азизлари орасида улуғланади. Ана, сизлар ҳам ўша имонлилар қаторида турасиз, чунки бизнинг гувоҳлигимизга ишонгансизлар.\nШу сабабдан биз тинмай сизлар учун ибодат қиламиз: Худойимиз сизларни Ўз даъватига лойиқ кўрсин, Ўзига хос куч-қудрат билан бутун яхши мурод-мақсадингизни рўёбга чиқарсин, ҳар бир имонли ишингизга омад берсин,\nшу йўсин Раббимиз Исонинг исми сизларда улуғлансин ва У сизларни ҳам улуғласин. Худойимиз ва Раббимиз Исо Масиҳнинг иноятли иродаси ана шу.


МУРОЖААТЛАР - Ўзбекистон овози газетаси\nқандай ҳал этилмоқда?\nЎзбекистон ХДП Қорақалпоғистон Республика, туман ва шаҳар кенгашлари қошида 15 Жамоатчилик қабулхонаси фаолият кўрсатмоқда. Жорий йилнинг ўтган даври мобайнида уларга сайловчилар, электорат вакилларидан 132 мурожаат бўлган. Бу кўрсаткич 2015 йилнинг шу даврига нисбатан қарийб 20 тага кўпдир. Мурожаатларнинг аксарият қисми ижобий ҳал этилган. Бу жараёнда депутатлар, партия фаоллари ҳамда идора ва ташкилот мутасаддилари ўртасидаги ҳамкорлик катта самара бермоқда.\nТаҳлиллар мурожаатларнинг асосий қисми иш билан таъминлаш ва коммунал хизматлар сифатини ошириш масалалари билан боғлиқ эканини кўрсатмоқда. Шунингдек, моддий ёрдам, соғлиқни сақлаш, тадбиркорлик фаолиятини йўлга қўйиш масалаларидаги мурожаатлар ҳам салмоқли ўрин тутади. Қуйида мурожаатлар қандай тартибда ҳал этилаётгани ҳақида айрим мисолларни келтирсак, ўринли бўлади, деб ўйлаймиз.\nҚонликўл тумани 2-сон маҳалласида истиқомат қилаётган Бахт Патуллаева, Венера Садатдинова қишлоқ-хўжалик маҳсулотлари етиштириш учун кредит олиш бўйича кўмак сўраб, туман партия кенгашидаги Жамоатчилик қабулхонасига мурожаат қилишган. Халқ депутатлари туман Кенгаши депутати Бахт Қолимбетова ушбу мурожаатлар юзасидан «Агробанк»нинг туман бўлимига сўров юборгач, масала ижобий ечим топган.\n— Боғ барпо этиш учун ер олишда ёрдам сўраб, қабулхонага мурожаат қилдим, — дейди Нукус тумани «Боқончақли» овулидан Базарбай Хожаниёзов. – Партиямиздан туман Кенгаши депутати Қонисбой Аллаёровга катта раҳмат. Унинг кўмаги ила менга боғдорчилик билан шуғулланиш учун 5 гектар ер ажратилди. Бундан жуда хурсандман. Болаларим ҳам ишли бўлади энди.\nНукус туман кенгаши қошидаги Жамоатчилик қабулхонасига, шунингдек, «Боймоқли», «Шуйт» овулларидан бир гуруҳ фуқаролар табиий газ таъминотини яхшилаш масаласида мурожаат этишган. Депутатлар — Қонисбой Аллаёров, Давлатниёз Бекниязов туман газ таъминоти бўлими мутасаддилари билан биргаликда масалани ўрганиб чиқишди. Камчиликлар бартараф этилиб, ҳудудда газ таъминоти яхшиланди.\nЯна бир мисол. ЎзХДП Жамоатчилик қабулхонасига Тўрткўл туман «Боғ ёп» маҳалласидан Роза Курдаева электр тармоғидаги узилишлардан норозилигини билдирди. Депутат Комилжон Сейтимбетов соҳага алоқадор кишилар билан масалани ўрганди. Мутахассислар ҳудуддаги трансформаторнинг носозлигини аниқлаб, уни таъмирлаб беришди. Эндиликда маҳалла аҳли электр энергиясидан узлуксиз фойдаланадиган бўлди.\nБу каби мисолларни кўплаб келтириш мумкин, албатта. Хулоса шуки, электорат манфаатларини муҳофаза қилишда Жамоатчилик қабулхоналарининг роли тобора ортиб бормоқда.


Ўзбекистон халқ рассоми, Ўзбекистон Бадиий академияси академиги Алишер Мирзаев устахонасига ташриф – Kamoliddin Behzod nomidagi Milliy rassomlik va dizayn instituti\nЎзбекистон халқ рассоми, Ўзбекистон Бадиий академияси академиги Алишер Мирзаев устахонасига ташриф\nИндивидуалликка интилиш, ижодда ўз услубини топиш ҳар бир рассомга хос хусусият. Шу маънода ижод сирларини талқин қилиш ва тадқиқотлар олиб боришда аниқ мезонларга таяниш мушкулроқ. Бунда ҳар бир рассомга унинг ижодидаги хусусиятлардан келиб чиқиб ёндашиш талаб этилади ва ушбу жараён алоҳида тайёргарликни талаб қилади. Шу сабабдан санъатшунос ва рассом ижодий ҳамкорлиги илмий тадқиқот олиб бориш муҳим аҳамият касб этади.\nКамолиддин Беҳзод номидаги Миллий рассомлик ва дизайн институти Ёш олимлар ва ижодкорлар кенгаши ёш санъатшуносларни замонавий бадиий жараёнда кузатилаётган ўзгаришлар ва рассомлар ижоди билан таништириш, олинган назарий билимларни амалиётда мустаҳкамлашга эришиш мақсадида режа асосида “Рассом устахонасида” лойиҳасини амалга ошириб келмоқда. Ушбу лойиҳа доирасидаги илк учрашув Ўзбекистон халқ рассоми, Ўзбекистон Бадиий академияси академиги Алишер Мирзаев устахонасида ташкил этилди.\nШуни алоҳида қайд этиш керак, Ўзбекистон рангтасвир санъатининг ўзига хос миллий хусусиятлари шаклланишида Ўзбекистон халқ рассоми, Ўзбекистон Бадиий академияси академиги Алишер Мирзаев ижоди алоҳида аҳамиятга эга. Рассомнинг рангтасвир ва графика йўналишидаги асарлари миллий ўзига хослиги, композицион тузилиши, колорити билан ажралиб туради. Алишер Мирзаев нафақат рангтасвир санъати, балки бадиий адабиёт соҳасида ҳам самарали ижод қилиб келмоқда. Унинг “Каллахоналик йигитча” асаридаги муҳитни чизган асарларида ҳам учратиш мумкин. Рассом устахонасига уюштирилган ташрифда нафақат ижодкор асарлари билан танишилди, балки улар ижоди ҳақида мулоқот қилинди.\nДавра суҳбатида Санъатшунослик факультети Мураббийлар кенгаши раиси Д.Жуманиязова, Тасвирий санъат тарихи ва назарияси кафедраси мудири О.Абдуллаев ва ёш санъатшунослар иштирок этишди. Рассомнинг ижоди, замонавий бадиий жараёндаги кузатилаётган ўзгаришлар ҳақида ўзаро фикр алмашинди.


11 сентябрь, 2019, 13:53\nЎзбекистон аёллар миллий терма жамоаси “Умид кубоги-2019” финалига йўл олди\nФутбол бўйича Ўзбекистон аёллар миллий терма жамоаси қўшни Қирғизистоннинг Қоракўл шаҳрида ўтказилаётган “Умид кубоги-2019” халқаро мусобақасидаги иштирокини муваффақиятли тарзда давом эттирмоқда.\nБугун футболчи қизларимиз мезбон юрт терма жамоасига қарши баҳс юритишди ва рақиб дарвозасини жавобсиз 9 марта ишғол этишди. Бу ҳақда ЎФА матбуот хизмати хабар берди.\nҚирғизистон – Ўзбекистон 0:9\nҲакамлар: Вероника Бернацкая, Элдиар Салибаев, Замир Чинибеков, Нургази Чолпонбаев.\nГоллар: Диёрахон Хабибуллаева (27, 30, 37), Нилуфар Қудратова (34, 72), Ситора Тақабоева (52), Лианна Норбекова (59), Дилдора Нозимова (63, 76).\nЎзбекистон: Мафтуна Жонимқулова, Моҳира Жўрабоева, Ўғилой Қўчқорова, Ситора Тақабоева, Нилуфар Қудратова, Малика Бурхонова, Лайло Шодиева, Мафтуна Шойимова, Лианна Норбекова, Дилдора Нозимова, Диёрахон Хабибуллаева.\nНатижада ҳозирга қадар ўз дарвозасидан бирорта ҳам гол ўтказиб юбормаган терма жамоамиз мусобақанинг финалига йўл олди. Финал баҳси 12 сентябрь куни ўтказилади. Ҳал қилувчи ўйинда Ўзбекистон аёллар миллий терма жамоасига Непал рақиблик қилади.


16:16 / 09.02.2017\nGoogle компанияси ақлли соатлар учун ўзининг дастурий таъминоти — Android Wear’нинг янги намунаси Android Wear 2.0 дастурини ҳавола қилди. Шу билан бир вақтнинг ўзида компания LG компанияси ишлаб чиққан иккита соатни ҳам тақдим этган. Улар янги дастур негизида ишлайди.\nAndroid Wear 2.0 дастурида циферблатларни созлаш имкони пайдо бўлган. Унинг воситасида керакли функцияларни асосий ойнага чиқариш мумкин бўлади. Бундан ташқари, тизим циферблатларни тезда алмаштириш имконини беради.\nGoogle Fit иловасида ҳарорат, масофа, сарфланган калория ҳамда соатда пульс ўлчагич бўлса, пиёда юриш, югуриш ёки велосипедда сайр қилиш чоғида пульсни назорат қилиш мумкин. Шу қаторда ўтириб-туриш, гантел ва штангани такрорий кўтаришлар сонини санашларни ҳам илованинг ўзи бажаради.\nAndroid Wear 2.0 дастурида иловани бевосита соатнинг ўзига юклаш имкони мавжуд. Шу билан улар телефонсиз ҳам ишлаши мумкин, яъни соатда мобил модул бўлса кифоя, бевосита соатнинг ўзидан ҳам қўнғироқ қилса бўлади.\nФойдаланувчилар соат экранидаги клавиатура ёрдамида матнли хабарларга жавоб бера олишади. Google, шунингдек, Google Assistant овозли ёрдамчини ҳам киритган.\nGoogle янги дастурий таъминоти билан бирга LG Watch Style ва LG Watch Sport соатларини ҳам намойиш қилди. Sport модели Style намунасидан тўловлар учун NFC-чип мавжудлиги, GPS-навигатори борлиги, пульс ўлчагич ва мобил алоқа модули борлиги билан фарқланади.\nLG Watch Style (ўнгдан юқорида) ва LG Watch Sport (чапдан пастда)\nGoogle компанияси Android Wear 2.0 тизимини яқин ҳафталарда Android тизимида ишлайдиган аксарият «ақлли» соатларга тарқатишга ваъда бермоқда. LG соатлари эса АҚШ, Канада, Саудия Арабистони, ЖАР, Жанубий Корея, Россия, Тайван ва БААда пайдо бўлади.